url: =ZAM Thupuak :: 14 December 2014 :: ZOMI DAILY\nZAM Thupuak :: 14 December 2014\nposted on 13 December 2014 at 11:43 pm Lomkholna: News, Newsletter, Refugee, ZAM, Zomi\nMalaysia a om Refugee leh Asylum-seekers tengin ih omna gam i azuih thukhunte zahtaksak ding UNHCR in pulak khia\nKUALA LUMPUR, Dec. 8 : “Rome khuapi ah na om leh Rome mite gamtat dan mahin na gamtat kul hi” cih paunaak om mah bangin UNHCR in zong ei Refugee leh Asylum-seekers teng in ih om pakna Malaysia gam in a zuih thukhunte zahtaksak dingin hong deihna pulak khia hi.\nUNHCR panin milian khat ahi Yante Ismail in a genna ah “Malaysia gam sungah thukhun tawh ki pelhin siatna abawl Refugee leh Asylum-seekers te tungah Malaysia kumpi in thukhun omsa tawh ki zui-in khauh takin thu hongkhen ding hi. UNHCR leh Malaysia thuneite khut kilen a nasem khawm ahih mah bangin Refugee leh Asylum-seekers te lakah thukhun zuilo a gamtatsia te tungah a kilawm a kituak a kumpi hong gamtat theihna dingin UNHCR in huh theih zahin huh in panpih ding hi” ci hi. Tunai kaalnih sungin kithahna tuamtuam tawh mattuak kawlgam mi 15 kiman khin uh hi. Penang ah lawmta ki semnenna hangin khutkhial hi dinga upmawh mi pawlkhat kiman khin a, amau tengin UNHCR Card na tawi ciat uh hi. Malaysia thuneite lampan in mi matbeh lai ding maw matbeh nawnlo ding cih thu tawh kisaiin Yante Ismail in kuppihna nei nailo hi.\nTukum November kha bei ciang dong UNHCR sungah min khumsa ciaptehna angah mi 150,460 pha khin a, tua lakah Kawlgam panin mi 139,200 pha khin hi. Chin State panin mi 50,620 in ciaptehna ngah khin uh a, Rohinygas,070, Myanmar Muslims 12,160, Rakhines leh Arkansas leh adang teng kigawm 7,440 cing khin uh hi. Kawlgam sim loh gamdang panin Refugee leh Asylum-seekers kigawm pha zah pen 11,260 pha khin uh hi. Refugee leh Asylum-seekers teng khempeuh lakah pasal pen 70% hi a, 32,710 pen kum 18 nuaisiah vive te a hi uh hi. Source : BERNAMA National News Agency of Malaysia\nTeacher’s Certificate Presentation and Appreciation Event-Kuala Lumpur, Malaysia\nUNHCR-EDU makaihna tawh amau nuai a om sang 120 sung a khasum piak sangsia mi 200 valte (Teacher’s Certificate Presentation and Appreciation Event (Sangsiate letmat piakna leh pahtawina piakna) December 11, 2014 Thursday ni-in Pusat Komuniti Sentul Perdana ah nasiatakin kibawl in sang khempeuh pan ahih theizah kipai ngeingei in sunan lim mahmah tawh hongvak uh hi. ZEC sangte panin anuai a bangin pahtawina tuam-tuam kingah hi.\n1. Thawng Sian Kham (USA)\n2. Hau Suan Khai\nTO LEARNING CENTRES 2014\n3. ZEC-Talalla pan Sia Gin Khan Tuang\n(Top 3 OpenEMIS Reporting Award)\n4. ZEC-Cheras pan Sianu Nuam Khan Huai\n(Longest Teacher Award)\n5. ZEC-Sungailong pan Sianu Nian Ngaih Lun (Best Fire Plan Award)\n6. Sangsia khempeuh letmat piakna cih bangin kingah hi. Hih banga Zomi min a tawisang ZEC sangte a thahat semsem na dingin thapia ciat ni.\nAmerican gam tangthu atomkim a etna\nAmerican mi masate pen leilu American (North American) ateng mi namte hi-in, tuhunteh US mi za-ah-khat bang bek phata uhhi.\n1442 kum in Christopher Columbus kici Italy minam, na a kankhiapa pen Spain gam panin pai khia in America gam ong mukhia hi.\n1620 kum in ‘Mayflower’ tembaw zui mi 102 te pen Europe minam a tung masa te hi-in 102 pan 50 pen England gam a Anglican pawlpite bawlsiatna pan a, biakna lam suahtakna zong a a taikhia/zinkhia (Pilgrims) te ahi uhhi.\n1775-1781: England te in British kumpi ukna, thu neihna omlo pi-in siah a lakna hangin America gamkekte in England deihlo in lehdo in zo hi. 1781 kum teh British te’n America pen ko a hi a cihna panin daita uhhi.\n1776: Thomas Jefferson in gamkekte’ khutnuai mite aitangin suahtakna tangkona lai hong at khia hi. Hih a thupi mahmah laibu in tuni a Americante kipawlkhopna ding lamlak/makaih a suak hi. Hih tangkona lai sungah mikhempeuh pen a kikim/kibang a ong ki piaksak/bawl hiin mi khempeuh in nuntak, suahtakna leh lungnopna a kibang zang thei kim ding hi. July 4, 1776 pen Suahtak Ni ci-in tangko in kumsim suahtak pawi a kham den uhhi.\n1787: US gam i thukhunpi, thuletpi kipsakna nei-in, tua in US kumpite ading a thupaipi, a gahpi ong hi-in, US kumpi leh gamkhen tuam-tuam te, America gammi khat leh khat ki-uk, kizopna ding lam hong sialsak suak hi.\n1789-1797: George Washington pen US te kumpi masa pen hi. Amah pen a tang pi ‘I gam i pa’ (“Father of our Country”) kici hi. Ama lim pen dollar pek khat leh piasawmnih leh nga tang tung kimu thei hi.\n1776-1898: Hih hun sung tengin US te’n a gamgi uh keekin, gamdang mi zong a awn (tulza 10) a sim hong lut uhhi. 1848 teh US te’n gamkhen/neu tuamtuamte pemta uhhi. 1867 kum in Alaska gam pen Russia te tungpan lei-in, 1898 kumin Hawaii behlap uhhi. Hih gamte tungpan lei-in, 1959 ciangin gamkhen 49 leh 50 na hong suak hi.\n1861-1865: Hih hunsung teng America gamah gamsung gal nasia takin piang hi. Mi ukna nuai-a om gam 13 pan kipankhia-in mivomte pan Africa pan sila dingin lei uhhi. Sila neihna pen gam leitaw lamte in a zat hangin lei lulam gamte in deihlo uhhi. Hih thu leh thu dang tuamtuam hangin leitawlamte’n a mau gam a tuam a neih ding utin kikhenkhiat ding hanciam uhhi. Hih thu hangin gamsung mi kidona gal hong piang hi. A lang nih un tampi suplawh, beilawh, sihlawh khit ciangin leilulamte in gal hong zo uhhi. Hih tualgal pian laitak hunsungin kumpi a sem pen Abraham Lincoln hi-in, American kumpi lakpan in mikim theih pen suak hi. Amah pen silate a suakta sakpa ci-in kithei hi. Ama lim pen dollar pek nga dal leh pekkhat tang tungah kimu thei hi.\n1917-1918: US te’n kitanau leh kipumkhatna tawh leitung galpi khatna lai-in Germany do uhhi.\n1919: American numeite in me piak theihna a khuan ngah hi. Leitung galpi masa sungin galkap a pai pasalte munah pawlkhop nate ah numeite panmun hong neih semsemna tawh ki zui-in 1919 kum teh numeite in zong me piaktheihna khuan ngah ta-in azuih ding uh thukhun hong suak ta hi.\n1941-1945: Leitung galpi 2 na lai-in US te in England, France (Piantit) leh Soviet Union (Russia) tawh kipawl in Nazi Germany, Japan le Italy te do in zo uhhi.\n1945-1980: Leitung galpi nih khit ciangin American leh Soviet Union (Russia) leitung ah, thahat pen gam nih ong suak uhhi. Hih gam nih te i gamvai ki lamdanna pen (Democracy) mipi a tamzawte deih na, thu neih na tawh ki ukna leh (Communism) mimal neih tuam omlo a, na khempeuh kumpi khut nuai-ah om a tua pan a zeekkhiat ding uh thupi neih na, hih thunih te i huzapna hanggam khat leh gam khat ki demna hong khanglian mahmah hi. Hih hunsungteng pen a simtham a ki dona, kimuhdahna hun hong suak hi.\n1961-1975: US te in vietnam gal hongdo in, hih gal dona do uhhi. Hih Vietnam gal hangin Asia ni suahna leh leitaw lam kikal (Southeast Asia) gam te ahi (Vietnam mi, Lao mi le Cambodia mite) tampitak galtai in US ah pem (lal) uhhi.\n1964: US tualgal ven takciang mi sila khawina pen hong beita hi mah leh Africa pan a mivom te pen tuambawl, neumuh in US mitak in ngaihsun zolo uhhi.1960 kiimin Martin Luther King, Jr. makai in Africa mivom te mikang te mah tawh a kikim a etna leh aki bangbang nasep theihna dingin gal hongdo in 1964 kum in gualzawhna agah hongat uhhi. Tuapen Africa mivom te leh minam neu te zong a kibang a etna leh a kibang a sep theihna dingthu khunpi hong kipsak uhhi.\n1969: American Rocket tuansiam Neil Armstrong leh Buzz Aldrin khapi tung tungmasa, lam siau masa pen te suak uhhi.\n1980: Soviet Union kicip in, gam tampi in khenthang in, tua in a simtham a kigal neihna, muh dahna beisak hi.\n2001: September 11, 2001 ni-in ahang omlo pi a mi suam/that te in sumbawl te vanleng zawhthawh thu tawh New York khuapi leitung sumbawl na phualpi (World Trade Center) leh Washington DC a galvan phualpite kapsak uhhi.\n2008: November kha in Barack Obama pen US kumpi dingin kiteel hi. Amah pen US te tangthu ah mivom kumpi sem masa penpa ci-in kiciamteh hi. Zopzop lai ding…\nZEC Siateng thusinna kinei\nZEC Teachers Workshop: UNHCR vaihawmsakna tawh December 9 ni zingsang nai 10 pan nitak nai 4 dong ZAM Hall ah “ZEC Teachers ” tentan siapi Patrick Helson in hong neihpih a, ZEC sang 5 pan sia/sianu 13 kipha in tha kingah mahmah hi.\nKapteel khuami Pu Cin Khan Do Songput beh leh Pi Ning Khan Dim te’ tanu tapa te sung pan a guknaPa Thang Sian Mung(Kum 49) @ Ta Mung/12/2014 ni Sunggai Buloh zatopipanin a it a zi leh tate nusia in tawlngakna van innpi ah hong ciahsan ta hi. Pa Ta Mung pen tuma kum (4) laipek pan ZAM palai te’nbuaipih den khat hi a, kum (3) sung tawntung damlo te ki kepna innpi Batu arang Shelter ah kikem ahihi. Damlo koihna thunei te thukhun ahih leh damlo kepna innpi (Shelter) pan a si te luanghawm pen amau ngeina bangin mei tawh hal ding a hihi. Ahi zongin ZSM palai te hanciam pihna tawh hamsapi in aluang ki ngen a, mei tawh haallo in, Zomi te ngeina bangin 09/12/2014 ni in Sunggai Buloh hanmual ah lungkim huaitak in kivui thei hi. Pa Ta Mung tungtang ah adah akap te khempeuh tawh kibangin Zomi zumpi panin ih dah khawm hi. Topa’ hehnep na athakin hong tungta hen.\nGawngmual khua mi,Zenii pianna tunnu Pi Goih Khaw Niang (Kum 66)11/12/2014 ni 11:30am hun in University Hospital, Petaling Jaya, Kuala Lumpurpan in Leitung nuntakna nusia in Van inn ah hong ciahsan ta a, Ni 13/12/2014 ni in MBF Sunway Biak inn ah Pi Goihgah ii luanghawm tawh a nunung pen hun bawl khittehSubang Lutherans Garden ah lungkim huaitak in kivui thei hi. Pi Goihgah hangin adah akap te khempeuh tawh kibang in Zomi zumpi paninih dah khawm hi. Topa’ hehnepna a thak in hong tungkim ciat tahen.\nZEC-Talalla & Maharajalela sangluthun ding\nZEC Talalla leh Maharajalela sangah 2015 sangkah kum ading sangnaupang min sanna 22-23 December 2014 (Mon,Tue) ni nih sung ZAM Hall ah 10am pan 3pm dong kinei dinga, sang ki-ap ding peuhmah in UN card/kipawlna card pello keng hamtang ding hi. Boarder om ding numei 30 leh pasal 35 ciangbek kisang dinga kum 9 pan 15 kikal hi ding hi. Sangnaupang khat ciang Sang lutman (admission fee) RM30, Sangsap (school fee) RM40 leh boarder om dingte boarder fee RM85 hi ding hi. Sangvai dotnop om leh Ph: 011 1076 3234, 010 286 6189.\nSuan Khan Mung (Laaitui) leh Thang Muan Lian(Laaitui) Petaling Klang palik zum panin pan Dec. 6 ni-in ki buaipih in hong suakta thei uhhi.\nKlang seafood leh Mid Valley sai a sem ding Malay pau thei mi kideih. Khasum RM900/. Omna leh anpia. Mangpu 019 510 6413\nZomi Cup 2015 Group khenna\nDecember 08 ni-in Zomi Cup 2015 kihel ding Team/Khua teng ZAM hall ah group khenna anuai a bangin kinei hi. Kimawl hun ding makaite tungah a list hong kipia ding hi.\nPHAIZA BUANLI SINGUNAU VANGTEH VOKLAAK MUALBEEM ANLANGH DARKHAI\nTUIMUI PHAILENG THALMUAL LAIBUNG TUPI TUISAU LAAITUI DIMLO\nVALVUM PIMPIH HIANGZING SINGGIAL ZANG NGENTE TUNGZANG TUIMANG LAILO\nLIMKHAI CHANTAGYI HEILEI KAHGEN HAUPI PANGSAK BUAN SAIZANG\nDecember 21 ni zingsang 9am-10:30 sung Zomi Cup 2015 honpawi nasiatakin kibawl ding hi.\nLUNGDAMKOHNA: UNHCR Lifetime Achievement Award 2014\nUNHCR Uliante tungpan lai ka ngahloh zong sawtsimta aa, Malaysia ah Zomi te aa ding hun tampi pia aa ka hanciam theih a om nailoh zong kum (2) valta ci le’ng kikhiallo hi. Ahi zongin, tuma kum sagih khawng pan hanciamnate mawksuak ngeilo aa, tua khaicite a beithei ding zong hinawnlo hi, cih pen November 13, 2014 ni-in UNHCR Uliante tungpan email khat ka ngah teh khatvei ka phawkthak leuleu hi.\n“Ong lungdampih ungh. Malaysia na om sung aa Education vai na ma pan’nate leh gamthumna na paikhit teh zong nong veinate hangin UNHCR Lifetime Achievement Award nang tung ong pia ungh. Hihmunah na nasep sungin nasepsa teng, Pahtawina mualsuang tung na Panmunte tawh kidawksak nuam ungh. Na lungdamkohnop a omte video tomno tawh hong genkhia in la November 5, 2014 ma-in hong khak in. Hehpihna tawh, tulaitak aa Sang Sia sem laitakte zong Thapiakna kammal hong gensak hamtang in.” cih laikhak ka muh lai-in ka diip hong sukha zo liang hi.\nLamdang kasak leh ka lungkim teutau khatna-in, leitungah pahtawina tuamtuam kipia omte lakpan mimal aa siamna leh theihna tawh akipiate hilo-in Zomi te beklo namdangte aa ding hanciamna, sepna khempeuh pahtawi taak hong sa uh ahih manin, ka angtang deuhdeuh hi.\nA nihna-in, Malaysia ka omloh kum nih aval khit hangin zong nasepnasate a thupi leh a kisapna, a manphatna hong phawkpih beklo-in, panmun leh sepna teng zong hong phawkpih theilai uh ahih manin angtang ingh. Lai, kimawl, computer ka hilhkhak naupangte leh seppih tengin zong hong phawkpih lai ding cih ki ummawh tuam pah hi’ng.\nA thumna-ah, ZEC kipatma leh kipat cillam khawngin zong Education lamah a mi zatzawk deuh uh leh a hanciam namdangte pawlkhat om veve na pi-in, pahtawina hong piak tak teh Zomi te nasepna tangzaizaw cih mu uh ahih manin Zomi khat hong piak uh pen lungkim huai thu ahihi.\nHihbang dan Pahtawina leuleu pen, mimal tungah kipia ahi zongin khat kia gualzawhna tawh kingah thei nam hilo hi.\nUNHCR Uliante leh adeuhdeuhin Education Team te tung lungdam hi. Gammi hong panpih khempeuh tung lungdam mahmah hi. ZAM Palai leh ZEC Palai kasep khop sung, a kisam tawntung lungsim thapiakna leh mipihte aa ding hanciam toto zo ding aa sum le pai tawh hong panpih Sanggamte, thu hong ngetsak Nu le Pa tung lungdam ingh.\nAdeuhdeuhin, Malaysia paina aa sumbei cihte aa kipan 2008 kum ZAM palai khempeuh ZAM zumsung pan thuneite-in hong mat lai-in, lungkham-lungzin zawkna ding cih a tamlo thong tawngnung ka om laitak, Kipawlna-in sum kineilo ei leh ei kitat kul ding cih sin kham ki behlap laitak, “Na kitatna ding sum na khak nung, nong cidam ding thupi hi.” cih kammal hong zasak leh sum ana khakthei ka sanggampa Pa Go Sawm Khup (Tulsa, USA) te innkuan tung, mipi mai-ah a khatveina lungdam ko ingh.\nZAM a pankhia makai masate, ZAM tha apia mipi akuamapeuh leh ZAM Palai seppih khempeuh tung lungdam ong ko ingh. Lungdam kohnop zia pen tam bilbel ahih manin hun ong la kikkik nuam ingh.\nZEC kipat cil pan aa Sang Siapite leh Sang Sia/Sianu akuamapeuh tung, no teng ii sepna leh ki piakkhiatna tawh, hih bangin Zomi te madawkzo ih hih lam kong tangko nuam phapha aa, na vekpi tung vuah, ih sepkhop khakna khempeuh lungsim takpi tawh lungdam ong ko ingh.\nZEC Sang khat peuhpeuh aa pilna asin Zomi naupangteng tung lungdam kong koh loh phamawh hi. Lai ka hilh khakte, kimawlna lam ka hilh khakte, computer ka hilhkhakte, no teng kong pattah theihna hangin Pahtawina a ngah ka hih lam ong theisak ingh. Zomi te makaihna mah cikawm-in ZEC Sangte-ah naupangte siamsinna a vaihawmsak Nu le Pa te thupi kong sa aa, ih pan- khop’na ka angtang mahmah hi.\nZomi mipihte aa ding lungsim siang tak tawh nasem khat, aki piakhia khatin tua tawh kituak Thupha siangtho ngahkik hamtang hen! A semthei ding aa om peuhmahin hong tha sial kha hetkei un.\nKhasim palaaite thunget khopna\nDecember 12 nitakin Evan Zir Lian Sanga in ZAM palaaite thunget khopna ah Pasian kammal tawh tha hongpia ahih manin tha kingah mahmah hi.\nNgo Khai (Darkhai) khut keusakna (hand dryer) ZAM zumpi a zat ding hong piakhia ahih manin ki lungdam mahmah hi.\nMoses Pum Pau (Sezaang) te innkuan in thong pan asuahtak theih uh lungdamkohna in RM150 hong piakhia ahih manin ki lungdam mahmah hi.\nRev. Joseph Lian (Myanmar Christian Fellowship) in tukal Thupuak ading RM50 hong piakhia ahih manin ki lungdam mahmah hi.\nPrevious: Aizawl Thupha (Kelkang khua pan)\nNext: Nu Catharina Ning Khan Vung tawh a nunungpen hunzatna video\n(Breaking News) Tulaai leitung Thuthang Tuamtuam Updates August 27, 2014\nPaul Hau Khan Pau (Thalmual, kum 65) vai lungdam kohna\nWilliam Carey leh Judson te Nihgel\nSingapore ah inntungkhuh sikkang zattang in Solar kizangta\nUSA, California gamsung meikang hangin asi mi 40 phatota


timestamp: atn

url: =Phone zangkawm in khetulsang abulh numeikhat akhe hawkguamsin ah awksak :: ZOMI DAILY\nposted on 28 November 2017 at 8:57 pm UTC+9:30 Lomkholna: China, News, Sawltak, World\nNumeikhat Mobile Phone limetlua, azat kawmkawm in khetawh apaina leh hawkguam asin sikkhialkha in akhe awksak cih Yahoo pan kiza hi. Tua numeinu pen akhedapzong khetulsangte hisawnsawn a, tawlpikhat akhe awkcip hi.\nHih thuthang pen China gamsung thupiang kici a, khetawh mi tampi apai ziahziahna lamzikpi khatah thupiang kici hi.\nLampai nading hoihtak enlo in, Mobile Phone bekbek limet luamahmah ahih manin, Lesson khauhtak in atuak kici hi.\nHih Chinese numeinu pen kum 20 gualpawl kici a, khedap khetulsang khat bulhsawnsawn in, hawkguam akisitna Metal Drain Cover kawmkam asik khialkha ahihi.\nAkhe pen apheiciang bang tumsuk kici a, ageinai aomte’n siksem leh Tools pawlkhat kawmsak in, tuatawh honkhiading in kithawi uhhi.\nSiksem, siktawn tawh kalkhia in, tuaciang in damdam in kaikhiading in kithawi a, ahi zongin numeinu in na salua ahih manin, awngzel in khawlbawlzel uhhi.\nTamveipi tuabang in siksem tawh kalkhia in, kithawizel uh a, anunung ah honkhiathei in, bangmah liamna huaisialuapi omlo cihi.\nVideo: Woman staring at phone while walking in high heels gets trapped in drain\nNung July khasung inzong China gamsung mahah kum 20 gual numeikhatin Phone enkawmkawm in apaileh lei tungpan kia in sihlawhliang hi.\nHihbangdan Smartphone hangin buaina pen China gamsung ah kiza zelzel hi. Nung April khasung inzong Fujian Province sungah mawtawhawl khatin Phone kiho kawmkawm in mawtawhawl ahih manin, naupangno kum 2 aphapan pasal khat taihlumkha cihi.\nLeitung gamtuamtuam ahzong Smartphone hong omkhitzawh tuahsiatna tampi kibehlap kici hi.\nMore: Kum 20 gual numeikhat Phone enkawmkawm in apaileh lei tungpan kia in si\nUS gamsung ahzong Smartphone zatna hangin khetawh khuasungvak “Pedestrians” asi tammahmah cihi. Abeisa March khasung in United States Governors Highway Safety Association (GHSA) te’n pulakna khat neikhia uh a, 2016 kumsung in Pedestrian asi mi 6000 pha cimawk hi. Kumkhat sungin tuazahzah asipen omngeilo a, abeisa kum 20 sungah atampenpen cimawk hi.\nKhuasung vakciangin khetawh ihpai zongin, mawtaw ihhawl zongin Smartphone te limzatluat lohding leh lungsim pumpi ngaihsutna khempeuh Phone sungah tunsaklohding kidop huai mahmah hi. Sawltak #zomidaily\nPrevious: Tawhtang akizanglo “keyless car” te gukbaih mahmahzaw kici\nNext: A lawhcing khangno khat suahnading thusim 10 te\nMyanmar, Rakhine State sungah Bomb 4 veitak akizom in puakkham\nUS gamsung khualzinna pawlkhat – 92\nEi-le-ei Kimuanna, Kha-muanna ~ Khat Thang\nNang banghangin hibangin piang?


url: =Tidim, Tiddim maw, Tedim? cih thu net sung ah kikupna tampi omin, kikum ciang bek hi lo-in, i uliante mawhsuanin, ko bawlin,”... ahih lam ngaihsutin nei lo uh,...muh kholhna anei ngiat lo kumpi nasem ulian neih sunsunte’ khutma “ cih ciang ahi zongin, ‘Zomi’ in kuateng, bang ciang huam cih thu tawh, “ Zomi pen Chin State buppi ahuam lungsim tawh Penglam pawi khatin..” ci sawnsawnin azahtaak-huai i mipihte sukha zeel ahih manin hoih nawn lo hi.\n1. A. TIDIM: Thadote in nidang lai Pu Hau Let khan lai pekin Khuangzang veeng kicihna ah na teeng ngei uh aa, Vansangdim bualtui mah na bulphuhin, ti=tui, dim=bual, Tidim na ci uh hi kici hi. Tuni dong mah Thadote’n “ Tidim ko khua hi” ci liuliau lai uh hi. Ka neulai un TBA huang kiim, (Khuangzang) Sangmangte inn sak teng ah a kulh bawlte uh ki mu thei lai hi. Tua ahih ciangin, ‘Tidim’ zong tangthu guh bul kip anei gige min masa khat ahi hi.\nB. TIDDIM: Hih pen Mangkangte’n Annexation of Chin Hills ong hih ding uh ciangin khua min, gam min, mun min, mual min, lui min, a kanna pan-un a mau zaakna tung tawnin hih bangin na ciamteh uh aa, 1889 kumin Tiddim ong la-in, 1891 teh, vuandok khat tawh ong uk aa kipan ‘Tiddim’ ci-in ong uk suak uh hi. Tua hun lai-in Zomi lai thei ki om nai lo-in, ngaihsutna zong kicing nai lo ahih manin ong uk Tote cih bangbangin akimang toto ahi hi. Tua ahih ciangin, office records, documents, correspondence leh gamlimte ah Tiddim na kici aa, Cope Topa-in zong na zang hi. WW ll ciangin, war records, gal thu laibu tuamtuam ki-at khempeuh leh War Memorial-te leh Museum-te dongin ‘Tiddim’ ci-in leitung buppi-in kip takin ciamteh zo hi.\nC. TEDIM: Vansangdim bualtui mah bulphuhin kiphuak hi aa, Pu Gui Mang, Pu Em Do leh a dangin ni taang sung ah ‘ te dimdim’ cihna -in na phuak uh ci-in zong kigen hi. I kheel nop leh ei mau khua min hi. Ki thukim peuh leng i deih bangin khek theih hi. A hih hangin limtakin thu kan photin thu i kikup ding thupi hi. Hih hangin ong sihsan khin i neih sunsun Zomi uliante mawhsakin, “..ngaihsutin nei lo uh,...muh kholhna anei ngiat lo kumpi nasem ulian neih sunsunte khutma “ cih ciang tut pah phengpheng ding hi lo hi.\nHih thu hangin ‘siattutna om thei’ ding cih zong om pah tuan lo hi. Ei bek hi lo-in, Falam zong amau kicihna taktak ‘Fahlam’ ahi hi. Haka zong ‘Halkha’ ci-in amau leh amau kilo uh hi. Mangkang kumpi mahin abawl ahi hi. Eite bang hi lo-in Falamte’n a neih sunsun a uliante uh zahtakin, it bawl veve uh hi. Hakate’n zong a ulian neihte uh hih thu hangin mawhsiatin pholaak se lo uh hi. Picing ngaihsutna sang nei uh hi. Minam it dan tua bang ding ahi hi. I neih sunsun i uliate, leitung khuazang zak dingin, hawmthawhna tawh agensiasiate Zomi it kici thei lo hi. I itte gensiat ding cih thadah, agensia om le, i mudah hi. I mipih uliante a ko a daisak te’n Zomi nautaang bang ci-in it thei ding, laamsang zo ding ahi hiam?\n2. ‘ZOMI’ in kuateng huam?: Tu ciangdong Zomi definition saan theih diam ki nei nai lo aa, kikup hun ahih manin a nuai aa thute mangngilh loh ding hoih ka sa hi. I pu-i pate Tibet gam pan Kawlgam ong tun uh ciangin Chindwin gun kuam teng ah 6 AD pan kum sawtpi na teeng uh hi. Jo/Yo/Zo petty kingdom, Zo country, Zo petty nation, Zo district i neih lam, Fan Cho 863AD, Sir H Yule 1508 AD, Rev Fr V. Sangermano 1783, Rev.H.Melcolm, Julia Lowell- mipilte-in na ciamteh uh hi. Tua hunin, Tedim, Falam, Haka, Matu, Paletwa, etc. cih om nai lo-in i vekpi ii ‘Zogam’ (kingdom, nation,etc.)ci-in i pupate na teeng khawm uh hi.\nB S Carey & HN Tuck, Sir George Scott leh Tangthu kiva Kawl mipil, U Thein Pe Myint -te-in “ Chin i cihte, amau leh amau ‘Zomi’ kici uh hi “ ci-in ahi zongin, tangthu kiva Daw Khin Myo Chit-in zong, “Yaw, Lusei, Thahdo, Naga, Kuki-te a taktakin ‘Zomi’ ahi uh hi” na ci ciat uh hi. 1953 kumin Haka gam, Saika khua ah Rev S T Hau Go makaihna tawh Zogam buppi Baptist kikhopna ah, “ i vekpi-in Zomi i hih ciangin “ ci-in, Zomi Baptist Convention na phut uh hi. Hih pen Khamtung bup ‘Zomi’ hi ci-in sak-leh-khang kithukim diamin iki ciaptehna amasapen hi aa Rev Hau Go leh Sia Sang Fen(Haka Zo Khua)te-in tua dial nuai ah Khamtung mite’ ong makaih uh hi.\nEi Zomi tangthu akan mipil vive ahi, Dr. Vum Kho Hau, Prof. Laldena, Dr. Vum Son, Dr. Tualchin Neihsial, Dr. H. Kamkhenthang, Dr. Mangkhosat Kipgen, Cap. Sing Khaw Khai, Pu K. Zawla, Pu R. Vanlawma, B. Langthanliana, Dr. V. Lunghnema, Dr. Hawlngam Haokip, Pu L. S. Gangte, Pu T. Gougin, Pu Thang Khan Gin Ngaihte, Rev. S. Prim Vaiphei, Rev. Khup Za Go, Pu L. Keivom, Rev. S. T. Hau Go, Dr. Khen Za Sian, Prof. Thang Za Tuan, Rev. Sing Ling, etc. te-in zong ” Chin pen Zomi ahi hi” ci-in na ciamteh ciat uh hi. Hih pen Zomi definition kip khat i phuh nopleh i ngaihsut kaak ding ka deihna ahi hi.\nHi bangin Sen mi pil, Mangkang mi pil, Europe gam mipil, Kawl mi pil - Vai gam leh ei Zogam mipil tingtengte in, thu akan dimdem khit uh ciangin “Zomi i cih ciangin kuateng huam hiam?” cih siangtakin ong lak zo uh hi. “ Zomi pen Chin State buppi ahuam lungsim tawh Penglam pawi khatin..” ci-in, hih mipilteng ” penglam” aci ngam Zomi i om lai hi. Tua ‘penglam pawlkhat’ acihte sung ah i Zogam mipil masa khat leh biakna makai masa khat ahi Rev Hau Go zong ong hel lailai hi. Sia Hau Go pen, ‘Khamtung mite khempeuh ZOMI hi’ ci-in mualsuang a phut pa ahi hi.\nTua mualsuang phutpa, ‘penglam pawlkhat’ sung ah ong koih lawmlawm ciangin kua mapeuhin lamdang kisa ciatin, i khuasikmul tho hi. Zomite’ minam gamh, van-gil, national heritage ahi, ZBC pen, ei Zomite mahin i nusia aa vut leh vai ki suah khinta hi. Hih pen Zomite tangthu sung ah a dah huai mahmah, khuazing hun khatin kiciamteh ding hi. Tu-in ei Zomi mahin Rev Hau Go ‘ penglam ’ cih san lailai hi. Hih bang aa nasep lian asem i Zomi ulian masate it, zahtak, pahtawi ding lam thei lo-in, tua saangsikin ‘ penglam ‘ peuh i cih ciangin Zomi hihna dinmun niam mahmah cih ding ahi hi.\nTua tawh man lo-in, sep dingte, ‘ngam’ lo-in “thankik-in saaipi’ khaguh balkhap sawm’ ci-in ong kigenteh sawnsawn hi. Hih ngaihsutna-in, Zomite morale ong susia thei meidawina lungsim ong guan, tha ong neem sak, alauhuai ‘gu’ ahi hi. Pasal to tak bang hangin Zomi mipilte thusim lo-in midangte kihta-in, lau-in ‘thankik’ cia bek pha lawmlawm na hiam? Rev ST Hau Go-in tua saaipi kha guh 1953 kumin na bal kham zo hi. Rev Hau Go-in “Zomi ka it hi” ci-in awng-awng khol lo hi. Zomi adingin bangzahin sem cih aphawk zo nai lo om lai i hih manin dah huai hi. Mailam ah hi bang thute i kikup ciangin, lai i at nop lai leh, kammal akilawm teelin, azai theithei ngaihsutna tawh lai simte-in tha angah theih nadingun lai i at ciat ding, konghanthawn nuam hi. Lau ding lungneu nading om lo, thankik sangin na hatzaw hi. Hangsan in.\nBy: Dr. James Dongno (Australia)


url: =LAISIANG THO HILH HAUHNA LEH NOPSAK NA LAMPI ~ MUC\nLAISIANG THO HILH HAUHNA LEH NOPSAK NA LAMPI\nAdmin 9:31:00 PM Articles\nA hau khempeuh minuamsa hilo a, a nuamsa khempeuh zong a hau te hi kim lo in, nopsakna khempeuh zong,hauhna hang hikim lo hi. Na asem leh a semlo, azong leh azong lo, a citak leh acitak lo te a kilam dan hang in, nasepna bang in kingah kim lo thei hi. Ih Kawl gam om zia pen Hagai in Isreal te tung ah a gen tawh kibang ka sa hi. “Tu laitak na om zia uh limtak in ngaihsun un. Khaici tampi natuh uh hang in, an tawmbek na la uh a, annek ding na ngah teei uh hang in, na kham kei uh hi. Puansilh ding na neih tei uh hang in, a lum khop ding na nei kei uh hi. Sum na thalawh uh hang in, ip vangsunga a-khol tawh na ki bang uh hi” (Haggai 1:6). Bang hang a hi tam? Pasian in, a zawng ding, nuam a sa lo dinga hong teel maw?\nNOPSAK DING PEN PASIAN’ DEIH NA HI\nEden huansung ah, Adam a ding in, Pasian in, a kisam omlo in nakhempeuh bawlsak in, koihsak hi (Pian.,1:19). Topa Zeisu, mihing hongpian ma in, nopsakna leh hauhna tawh ki dim in om hi. Mi hing hong suah in, bawngkuangsung ah hong suah hang in,mipil ten, kham, paknamtui leh, a manpha na te tawh va bia uh hi (Mate 2:11). Ama na sepna ah nupi hau pawl khat inzong na pan pih hi (Luke 8:1-3). Topa Zeisu van zat te pen gunkuang, inn, zinbuk, laa cih te hi a, a sih ciang zong mi hau te han ah kivui hi (Maku 15:42-46). Topa Zeisu hauna pi-in zawnna hong thuak na pen, eite hauhna ding a hi hi (2Cor. 8:9).\nAhizong in, AMANLO A HAUHNA IN NOPSAK NA piangsak lo hi. Aman lo a hauhna, hauhnop man a, lam pi man zuihloh na in zong nopsak na piangsak lo hi: “ A citak mipa in thupha ngah ding a, a haubaih nuam mipa in gimna thuak pel mawh ding hi (Paunak 28:20b).\nZawn-na a piang sak thei lampi guk te:\n- Huaiham na ( Paunak 28:22).\n- Ciilna, iik siik na (Paunak 11:24).\n- Thadah na (Paunak 20:13; 24:30-34).\n- Thu man loh na (Paunak 13:18).\n- Neihsa te kep siam loh na (Paunak 23:21; 28:19, 20).\n- Khialhna im cip na (Paunak 28:13) te ahi hi.\nHAUHNA LEH NOPSAK NA A PIANGSAK NATE\nPilna om na ah hauhna in zui tawntung hi: Pilna in nuntakna hong nuamsak a hauhna leh pahtawina hongpia hi (Paunak 3:16). Pilna a deih te ka hausak dinga a inn dim in neih le lam ka pia ding hi (Paunak 8:21). Mipil te minthanna lukhu in hauhna ahi hi (Paunak 14:24). Solomon in Pasian kiang ah pilna ngen in, Pasian in hauhna leh minthan na pia thuah hi (I Kum. 3:13).\nTu lai taka a khangto ihcih gam te en leng, a ki pat cil in, a zawng mah mah gam te mah na hi a, ahizong in, a makai te in pilna thupisak in, mipil tam pi a pian na ding in vai hawm in, gam khangtogam te ah pilna siam na te sinsak in, mipil tam pi ten na hong sep khop uh ciang a gam uh a khang to na hi zaw hi.\nPasian tung a nopsakna in a tawntung a ding manpha hi ( ITimothy 4:8).Thuman mite a ki nutsiat lam leh atu ata te, khutdawh ngen aom, ka neu pan kamu kei ci-in David kumpi pan na gen hi (Late 37:25). Lungsim thutang/dik mite le Topa a zahtak te inn ah hauhna leh nopsak na om ding hi ( Late 112:1-3).\nThu-um-mi te Pasian in dikkisakna, Zeisu hang in hong tang sak sa ahih manin a diktat ding, na hoih sem ding a hong ki tel kholsa te ih hi hi. (Rom. 5:8; II Cor 5:21; Ephet 2:10).\nLUNGDAM/KIPAH NA LUNGSIM\nA lungdam akipak lungtang in atawntung in pawibawl tawh ki bang hi.(Paunak 15:15). Isreal mite midang te sila asuahna a hangin lungdam lohna, phunna, hawmthawhden na, lungkim zawh loh nate hang ahi hi: “Hih atampi nate khempeuh omnapi in, note in lungdamna leh lungsim kipahna tawh Topa note Pasian na semlo nahih man un, Topa in note langah ahongsawlding nagalte uh’na, gilkialna leh dangtakna, pumguak a om naleh nakhempeuh kitangsapna tawh na sem dinguh hi”(Thuhilhkikna 28:47-48).\nLungdam na leh kipahna tawh apia te Pasian in it hi (II Cor. 9 : 7). Nopsak na leh hauhna pen lungdam na leh kipahna lungtang pan ki pan hi.\nItna leh thumanna(obedience) na ton khawm den hi. Topa Pasian thumang in, a thupiak te khempeuh na zuih uh leh leitung minam khempeuhlak ah a lianin hong bawlin a mei –in hongbawl lo in, makai in kong bawlding hi (Khang 28:11,13)\nThuciam thak sung ah thukham khempeuh thu nih in na gawm hi. “ Na Topa Pasian, na lung sim khempeuh,na nuntak na khempeuh, na pilna khempeuh leh na hatna khempeuh tawhna it un” cih leh, “Na pumpi na it bang in midang te na it in” cih ahi hi (Maku 12:30-31). Pasian it na leh midang te it na tawh thukham khempeuh kizo thei hi.\nTopa thupiak te zuihna in hauhna thupha tungsak hi. Pasian leh mite it na in thupiak te zuih na ahi hi. Tua ahih manin, it na(Pasian le mite) in hauhna piangsak hi. Itna ki hel lo hauhna in nopsak na piathei lo hi. A cing mite hau sem sem a, midang ahuh te in huhna mah ngahkik ding hi(Paunak 11:25).\nSum zon na lam pi maan in, sumzat dan siamding kisam hi.\nPiakkhiatna tawh kisai lai siang tho sung a om pawl khat en ni:\n1. Sawm ah khat\nSawm ah khat pen ei a hilo in Pasian a hi a, sawm ah khat na piak ciang Pasian a pia hi lo in, Pasian a, a pai pih leh Na khempeuh ama-a a ahih na ih pulak na hi zaw hi. Sawm ah khat in, hamsiat na pan in thupha piang sak hi. Thupha cih ciang in, sepna khempeuh ah maipha ngah na ahi hi.\nAmasa pen Sawm ah khat Abraham in na pia hi (Pian 14:20b). Sawm ah khat pen Topa a hi a Topa a ding in Siangtho hi (Siampi 27:30). Sawm ah khat biak inn ah a pai pih kik lo te Topan a ma na gu in hong ciamteh hi (Mal 3:8).\nSawm ah khat piakna hang a aki ngah thuphate:\no Vantung kong khak te kihongin Pasian thupha te hong bua\no Kisap na khempeuhh hong sik\no Hong bawlsia nuam nate khempeuh Pasianin hong do sak\no An ki kham (Hau)\no Sepna khempeuh ah dau pai,lawh cing\no Thupha ngah ci- in hong kiciam tet (Mal 3:10-12).\n2. Sumpi piakna (Citpiakna)\nHih piak khiatna pen, sawm ah khat tawh kisai lo in, ih lungsim bang a piakna ahi hi. Na piak na bang in nang tung ah hong ki bawl ding cih lai siangtho hong hilh thu khat ahi hi (Luka 6:38). Piakkhiat zawh na ding a na neih leh na zat up na pen, thupha ngah nading a a kisam up na zah hi pah hi. Bang zah pia cih sang bang zah Topa din zang khia cih thupi zaw hi. Piaknop na lungsim tawh a pia te Pasian in deih hi ( II Cor 9:7).\n3. Nasep khop na ( Kha lam ah nasep khop na)\nHih na sep na ah thunih om hi. Pasian tawh nasep khop naleh Pasian nasem te tawh sep khop na a hi hi.\nPasian tawh na sep khop na pen gah masa (Anpal) piak na a hi hi. Anpal ih piak ciang in Pasian pen nasep hong guan pa, hong huh pa, anpal hong la sak Pasian in an lak hun zong hong pia ding hi cih, pulak na leh lungdam kohna a hi hi. Tuabek tham loh in, semna khempeuh ah hong pan pih na ding Pasian tawh kiciam na ( covenant) zong ahi hi ( Pau. 3:9).\nPasian na sem te tawh pankhopna pen, sawm ah khat pan hi lo, sumpi pan hi lo, anpal pan hi lo bek tham loh ut hun hun a, ut zahpeuh, ut khat peuh tung a piak khiat na hi lo in, man man in, a hun hun a, na ciam na zah Pasian na sepnading na gel sa tung a, thuman tak a piak ngiat ngait na ahi hi.\nSum deih luatna ( the love of money) in siatna kipat na bulpi hi (ITim 6:10). Sum zon na sum hauh na pen siat na hi pah lo in, sum ngah na lampi leh ih zat dan in siatna hongtungsak hi. Aman lo ah hauh nop na in hauhna piangsak lo in, hauhna khempeuh in nop na piang sak tuan lo hi.Tua ahih man in, ih gam leh ih lei in nop na ki hel hauhna a neih theih na ding in laisiang tho hong hilh bang in Paian in anuam sa ding in hong deih na thei in, aman lo a sum ngah na lampi te zui kha lo in, Topa hong piak na sepna tel a, nop na ki hel hauhna a piang sak lampi te ih pom a ih zuih leh ih gam ah nop na hong om ding a, thupha ngah minam te hong ki ci ta ding hi.


url: =ISIS te’n mi ngawng attan leuleu :: ZOMI DAILY\nposted on 3 September 2014 at 8:50 pm Lomkholna: CinNgaih, News, World\nIS te in , Syria gam ah Aug 2013, kum in Jewish America jounalist ahi Steven Sotloff(kum 31) na man uh a,tu in ahih leh a ngawng tan in that uh hi cihi.Ahih hang in US thunei te in a man leh man loh youtube pan in a etcian laitak uhhi cihi.Hih a thatna hang pen US te in IS te Iraq gam ah van lam tawh akap a hang hi ding in lam en uh hi.US te in IS te pen vam lam tawh 120 vei bang kap hi. Tu in zong Obama in Iraq ah US mite leh aneih sa te cing ding in galkap 350 puak ding in sawl hi.\nSyria gam a Al-Qaeda tawh kimetmat Al-Nusra Front gamnuai mite te in Golan a om, UN galkal Fiji mi 44 te pen man in hoihtak in ka kep uh hi ci in, UN te in migi lo pawl( blacklist)nong cih na uh pan nong phiat uh leh kong khah sak ding uhhi cihi.Hih UN galkap te ka matna hang in, Israel gam acing hang uh hi cihi.UN te in a galkap te uh asuaktak sak na in ngenngen khin uh hi. Tun zong UN te in hih galkap te hotkhiat thei na ding in Golan ah Al-Nursa Front te tawh ki mu ding in pai uh hi ci hi. Hih Golan pen 1967 kum in ni 6 galkidogm lai in Israel te in Syria khut sung pan a ngah uh hi in 1200 sq km cia pha hi.\nRussia galkap te in Ukrain gam a om Russia deih gam nuai mite huh ahih man in, Luhansk vanleng tual khah suak uh hi. Russia galkap te pen Ukrain gam sung ah mi1000 bang om ding in Ukrain thu nei te in gen hi. Hih ki do na hang in mi 2,593 sikhin in, mi 260000 in(2.6 m) Ukrain gam ah galtai in om in, Russia gam ah mi 814,000 in galtai in om uh hi cihi.Hih bang in Russia te gamtat na hang in NATO te in European nisuah nalam ah Russia te thuk kik na ding in, gal kap phualpi koihding ci in gen a, Russia te in zong galdo na dingin pan mun kip ka bawl ding uh hi cihi. Tu in Russia leh Ukrain te gamgi ah Russia galkap 20,000 om hi in NATO te in gen uhhi. Russia te hang im US president Obama zong Estonia, Latvia leh Lithuani gam ah hawh hi chi.Hih gam te in zong Russia te in asim ding uh lau uh hi. Ni dang in hih gam thum te pen Russia gam huam sung ah om ngei uh hi.NATO te in Russia vai leh IS te vai zong Wales a NATO kipawl te thuki kup na ding ah kikum ding in lam et uhhi.Russiate pen EU ki pawlna pan zong phiatta uhhi.\nPeru gam Lima khua ah palik te in Cocain 7.7 metric tons man uh a, hih pen atam mat penpen uhhi ci hi.Hih Cocain te pen Spain gam leh Belgium gam ah puak ding uhhi cihi.\nDr.Sang Ci (SDA)pen mihau mipil khat hi in, Aizawl, MiZo gam ah teng hi a,ama Pasian na sem na hang in United Theological Research University,Study&Reseach Secumderbad(UTRU) pan International Gold Medal Award,Aug 30,2014 ni in pia hi. (World Zomi News pan)Amah pen 1990 kim pan asum bawl khawl in Pasian a ding ama sum leh paii zang in Vai gam aa milim bia te kiang ah Pasian na seem hi.Pune Uniiversity sang a om Zomi te in zong a nung zui in Pasian na sem khawm uhhi. A ma mimal Pasian na sep na pan Kha mang thang 30,000 kim man khin ta hi.Phillipians leh Malaysia LST sangpi te pan zong Ph.d buaih na pia ngei uhhi. Ama Pasian nasemna pen Media lam te thei ding deih lo hi cihi.A hang in mipawlkhat in a buai sak khak ding lua hi cihi. A kha thang mat nate lak ah Vai mihaumahmah khat om in, tua pa pen Apu apate khang a ki pan khang 3 khang 4 dong in ahau mah mah te hi in,a tetti pan na ah ” tulai tak in Jesu leh ka hauhna te hong kitel sak leh Jesu katel zaw ding hi “ci in tetti pang hi cihi.\nNikhat nupi khat ata nu no tawh sumbuk ah pai hi.Tua leh van zuak pa in it bang sa in pakta a, susian thawl sung a om lak in, la in maw ci in gen hi.Nu meino in ahih leh ut lo ci in gen a, van zuak pa in zong ci kik leu leu ahih man in , anu in zong za a, boih la ve susian a cih leh ut lo mah ci in dawng kik hi. Tua leh van zuak pa in zong a thawl la in naupangno susian pia hi. Inn a tung uh tak ciang naupang no kiang ah anu in bang hang in la nuam lo na hia? a cih leh nu ken la leng ka khut neu lua ahih man tawnbek ngah ding hi ven ci hi.Tun en ve, tampi tak ka ngah ve le pupu in akhut dim in hong pia hi ci in dawng hi.\nIh nungtak na ah zat thei ding.\nEn laleng, tawn bek ki ngah ding a, ahih hang vantung a om ii Pa in hong pia hi leh, ei te lam et sang,ih ngaihsut sang atam zaw in hong pia ding hi. Bang hang hiam cih leh Ama thupha te ihngaihsut na sang hoihzaw hi.Na ki sap nate Pasian kiang pan ngah ding in ngak in.Topa aw nang deih tawh kituak in hong pia in ci in thu ngen ni.(Moody Usury fb)\nRef:Time. the star paper, Jpost, bbc.\nFacebook Group Link http://goo.gl/eGkLQB\nPrevious: Visa 93 ngakte ading Interview Date – 01 October 2014\nNext: Tulaai leitung Thuthang Tuamtuam Updates September 3, 2014


url: =Vondeih Kep Ding – 160 (Dimno’ Pa) :: ZOMI DAILY\nposted on 26 October 2019 at 4:45 pm Lomkholna: Article, Paukhankap\nDear Tawngno, Tukum phalbi hong tung baih leh kilawm sa ing. Zanhal ni khua hun en khol lo-in puanpan khat tawh na sep ka kuan leh khua dam sa-in ka na sepna mun ah tonlum dek liang ing. Ei kiang lam khuahun bang ci ding bel thei kei, hih lam ah bel puanlum a kisilh hita mai ei!\nKong genngei sa mah bangin khual na zin ding leh puanlum leh laibu khat leh nih khawng pua hamtang in. Nisa in khua a lum leh bel phamawh kei zaw in lametlohpi in khua hong dam zenzen leh na silh dingin puanlum khat peuhmah pello na puak hamtang ding hong deih ing.\nMite neihsa a gugu khat Guta pa, ci-in sam leng deih lo ding a, mi tawh a kitawng den khat zong Gilo pa, ci-in sam vava leng a deih het loh ding pen lamdang lua lo hi.\nAmau zong a deih a a teel masak uh hi lo ahih manin khat peuh thanemna pholak in tua tawh va zawhthawh kul se lo hi. Ei zong i hoih lohna tawh hong kici leh kinui zo khol lo hi. Ih hoih lohna hong kici leh nop sa lo i hih manin mi hoih lohna, mi thanemna zong va cihcih kul lo a, na khat peuhpeuh ei dingin kibulh zel leng hoih pen kha dingin um ing.\nGen kizom loh, lawm na ngaih ding leh Sang siamah sem te ngai lo ding, ci uh. Ahang in tuate in a pasalte pen a sang naupangte dan in ngaihsun in thuhilh den tawntung uh, ci! Tua bang a thu hong hilh ding, hong puah hong zun nuam ding te tawh heuh kingai thei le cin ka cih hiven ah, nang e bang ci na ngaihsut a? Hong it, Na Pa (October 10, 2019, Columbus City, US)\nPrevious: USA, Portland pan Pi Niang Go Cing (Bawmkhai beh) in hongnusia\nNext: ZCD akum 31 cinna Khawmpi Report panin ngaihsutna tamlo kupna


url: =OPERASI tawh kisai i hih theih omlo hiam????? :: ZOMI DAILY\nposted on 14 September 2014 at 11:53 pm Lomkholna: News, Refugee, Zomi\nReference kician omlo napi tulaitak Malaysia ah Zomi UN Card tawi nailo te lauh mahmah ahi (OPERASI) vai awlmawhna tawh ka ngaihsutna tawm ong kum nuam ing. Tuni ciangciang online/social network tuamtuam pan imuh ciat mah bang in ei Zomite ki khangto mah mah ta aa, thugensiam, mipil, mihau, makai muanhuai kitam mahmah ta hi. August 2, 2014 ni in Zomidaily ah “Zomi te’n UN ECOSOC Consultative Status dinmun kingah ta kici hi. Lungdam mahmah hang. Ahizong in ka lungsim sung ah, ‘Malaysia ah ei Zomite’ buaina tawh kigamla lai si ee maw’,ka ci ngeungau hi. Malaysia ah haksatna pen US or Innlam khawng tawh kilamdang deuh ding in ka ngaihsun hi. Ahang tampi om in teh.\nTua teng lak pan UNHCR Card tawi nailo Malaysia ah i sanggam u-leh-nau haksatna tuakte, gamdang tungsa Zomi mipil te’n hong ngaihsutpih (Consider) le uh cih ka lunggulh na hi. Bang hang in hih gamah Police/Rela/Immigration te, aihkeileh Damiah (Robbers) te nangawn in hizah takin hong nopneh leh hong simmawh lawmlawm ahi uh hiam? Gamdang aa i mipil i makai ten ong huh theilo uh hiam cih pen ka lungsim ah omden hi. Malaysia gamsung cileng, i ZAM/ZRC makai te zong “Mana IC”? kici leh UN Card mah kilak aihciang inah, US, Australia leh Canada khawng ah om aa, UN (Leitungbup kipawlna) zum nangawn ah Consultative Status ciang dong angah i mipil ten ei buaina hong phawk pih le uh cih I lunggulh na hizaw hi.\nKimat kihen ding lau aa, Zusa akua pan pusuak ding bang aa dak khiankhian i mipih te hehpih huai lua hi. Hih Malaysia ah UNHCR te lah nak Responsive loh lua peuhmah uh ahihman in, USA ah om Sia Dr. Do Khan Khup te, Gregory Kap Suan Lian Ngaihte Or Pu Go Sawm Khup te pawl in UNHCR zumpi aizong, Human Rights Organization zumpi ciang dong ah deihtakpi in thu na puak le uh thembeek phatuam zaw deuh ding in lamen mahmah ing. Banghang hiam cih leh Malaysia icih zong gam neuno khat leh, a kiim a paam aa gamdang te hang bek mah tawh nungta hilel hi. Amau tung ah bangmah Pressure omlo ahihman in a ut a nuam vua gamta uh ahi hi.\nHih tawh kisai nasem nuam takpi aa, Fund omlo, sum kisam aih leh zong kidong phial mawk ve ni ee. A phattuam na ding ahihnak leh. Malaysia ah RM 10/20 piak khiat ding haksa lo hi. Makai ten hoih tak ong vaihawm peuh leh a piakhia nuam kitam mah mah ding hi hih OPERASI vai peuhmah. Malaysia icih zong makai picing khat a ding in kitheihmawh bawl (Ignore) theih hilo hi. Zomi tampitak i omna phualpi khat hi aa, na sanggam na meltheih khat hamtang i omna ahihi. US khawng ah Zomi te’n iPhone 6 khawng ngak aa na tut liauluau lai in, Malaysia ah na meltheih OR Zomi pih tampi, a tul a sim te nisim in lauhthawng na leh dipkuatna vive tawh nungta hi. Thungetna ah zong phawkni. “Thupha ngah Zomi te, Pasian teeltuam Zomi te” kici ci buang banghang in Pasian a theilo khasum tawm nono asaang te’n, ganhing mat a man a, bawng hawl a ong hawl zezen hiam??? Ei zong ihih theih khat beek om ding hi.\nAbraham Lincoln hang in North America ah mivom ten suahtakna ngah aa, Nelson Mandela hang in Africa ah mivom ten suahtakna ngah aa, Adolf Hitler hang in Galpi nihna piang zo aa, Mahatma Gandhi hang in India in Suahtakna ngah hi. Mihing khat hang in gamkhat ki pumkhel zo hi. Malaysia ah suakta tak in naa kisem thei leh i Zogam zong hong khangto ding aa, minam khantohna step khat zong hipah ding hi. Tua ahihman in pilna siamna kicing, neih leh lam kicing zaw deuh Pasian thupha piak gamdang tungsa makai te aw, MALAYSIA AH ZOMITE GAL HONG DON KIK UN. Pasian in thupha hong pia hen.\nSanggam UNHCR card ngah nailo te aw, lungkia kei un. Sawltak Paul leh Silas Thong innsung pan a suakta sak I Pasian hi aa, Humpinelkai khuuk sung ah Daniel a ompih I Pasian mah ahi hi. Tua Jehovah Pasian in nasep nabawl na khempeuh ah hong ompih henla, UN Card ngah lua kisa Malaysia nusia aa gamthumna na lenkhiat vingveng dong i biak pa Pasian in hong ompih ta hen.\nPrevious: Dahna Pulakna: Mangpha Pa Pum Khen Mang, Charlotte\nNext: TUNE Insurance ZAM Hall ah kilei thei kik ding


url: =Nuntak Kikna ~ Zomi Adventist Innkuan\nPeter in kum 24 sung ganan sia(သင်္ချာ) suakding hanciam mahmah hi. Piang thei hi leh Sen gam khuata khat ah a nu leh pa kem kawmin Sia sem nuam hi. Acidam loh manin a ngaihsutna teng tangtun zolo hi.\n“Hibang thu piang kei leh, Pasian kiang tung kei ning, Hih bang lampi Pasian in thuman hong lak hizaw hi,” Peter in ci hi.\nCollege a zawh ciangin, tan 8 sang khatah gana ki-hilhsak hi. Sum leh pai leh a lametna te hoih mahmah hi. Alawmte in laihilh sia a lutma un, amau tenna huam sanglam makai te’n, a cidamna uh entelsak masa hi. “College kahlai, Basketball leh Bawlung nak kimawl mahmah hi veng, cidam ettelna zo mahmah buang ning,” Peter in ci hi.\nThu a kitel ciang, mi nih kia ki ci – Peter leh a dangkhat ci hi. Peter in bel cidam kisa mahmah lel aih manin, College thukhun bangin, a nihveina ki entelsak leuleu hi. Tutung ciang, nih lakpan khat kia leuleu – Peter hi ci. Doctor pa’n, Peter pen a tuap damlo a, bawltheih a hibeek tam ci zawsop hi. Tua a hih manin Peter in College ah laihilh theilo ding ci hi.\n“Na khempeuh mansuah zo ing, Nu leh pa zawngpipi mah hanciam a kum tampi kasem hi. Ka mungtup kaphaak lian ding ciangin, tawmvei no sungin mangthang uh hi. Lamet bei ka hihi,” Peter in ci hi.\nTua zan, khuamialpi sung, leikhat tungah, Peter dingin awng veva hi, “Laotain!” ci hi. Senpau hi a, a khiatna in, “Vanglianpa aw” -“Laotain! kei lua teh!” Nakpi takin kap a, leinuaia ah lengsuk in kisuamlup bang sawmphial hi.\nNu leh pa te’n nakpi tak thapia a, amau khua zato ah kibawl hi. Zato zong niam mahmah lel hi;Alainzaw a hoihzaw zato zong paizo tuanlo hi.\nNi thum khit ciangin, Peternu biakinn hong pai a, pastor thu kingensak hi. A nu’n Sunday ni khawngin biakinn kikhawm zel hi. Lunggimluatna tawh Sunday ni sa a hong pai hi a, Saturday ni na hi zaw hi. Ama lunggimna te a zakpih mite pen Seventh-dayAdventists te, Sunday tangte tawh kigawmkhawm a Sabbath School kah hizaw uh hi. “Dahtuak si cia?”ci in khangham nupi khat in dong hi. Peter thu a zakciangin “Dah kei o, Pasian muangun, hong huh ding hi,” ci in hanthawn hi. Tuani mahmah in nupi nu zato Peter lupna ah hawh in, “Nau aw, Topa muangin, hong huh thei hi.” ci in hanthawn hi.\nTua thapiakna, Peter in san hak sa hi. Tan lang pan kipan a sia te’n Pasian omlo cih bek hilh tawntung uh hi. Tua santak ah, Peter a ding lampi nihbek om: zato ah omsuak ding, sum zangzang in nu leh pa vangik suansuan, a tawpna si: Ahih kei leh Pasian ap ziau: cih te gel bek om hi.\n“Nu leh pa vangik suan nuamnawnlo hi veng aw, Pasian muangin apmai ning. Doctor te sang Pasian muangzaw ning,” ci hi. Tua nitak in, Peter in Pasian omtakpi a hong damsak takpi ding a hih leh, zato pan ciahning ci hi. Zato pan zatang te zong ciahpih nawnlo ta hi. “Pasian muang ni in, na khempeuh nusia gai ni,” ci lel hi.\nAdventist upa te’n khua-ta khat ah pawlpi zato om cih a genciang, tua zato ah paiding khensat hi. Zato nasem te’n hoihtak in nadawn uh hi.\n“Damlo in lamet bei ka om laitak, thapiak kakisap laitak, hong ki taisan” Peter in ci hi. “A hih hang hih zato ka tun ciang, mi teng kei tawh khukdin in thu hong ngetsak uh hi. Topa aw hih khangnopa hehpih in ci in kapsa in, hong itna te hong lak uh hi.”\nPeter in hibang itna cikmah hun in ngahkha ngei nailo a, mi khengval, Pasian zahin mu hi. Zato ah khanih sung om a, thungen, Laisiangtho sim, cidam nuntakdaan kisin hi. “Kanatlam mangngilh liang ing, nuamlua ing,” ci hi. Khanih khit ciangin tua zato lenpa in, a masa zato ah ki entel kik ding sawl hi. Amah leh Doctor pa’n lamdang salua uh hi. Siangtho cidam cih lai ngah hi. Doctor pa’n, tua a niam mahmah zato pan bangci damtheih cih tel zolo hi. Peter in bel zatui zatang zanglo a, Pasian bek muang hi.\nPeter, a nu a pa leh a pu a pi te, hong ki tuiphum uh hi. Tu ni, Peter kum 40 pha ta a, Sengam ah Pasian nasem khat a hihi. “Pasian in nuntak kikna hong piak nungsang, hih nuntakna Amah ka apkik hi,” ci hi. Sen gamah Pasian nasep a tangzaisak, na sumpi te uh lungdam hong ko ung.\n• Italy gam sangin Sengam ah Christian tamzaw hi.\n• Sen gam misim 1.387 billion pha. Leitungbup i 100 ah 18.47 hi.\n• Chinese Union Mission, sungah Hong Kong leh Macao kihel hi.\n• Tuiphumsa 433,449: Pawlpi kip 1,195 om hi. Mi sim 1,386,040,000, lakah Adventist 3,198 om hi.\n• Christian upna Thomas in sengam tun masa kici hi.\n• Adventist nasepna penAbram La Rue, in tun masa pen hi.\nPrev post SINNA 12: CAESAREA AH A KIKHUMCIPNA\nNext post Sabbath Beikhit Setbing


url: =KAWLGAM A HONG PAI BETLEN ZEISU. ~ Rev. Dr. Simon Pau Khan En - Laibu Saal\nHome > Thuluui/Articles > KAWLGAM A HONG PAI BETLEN ZEISU. ~ Rev. Dr. Simon Pau Khan En\nKAWLGAM A HONG PAI BETLEN ZEISU. ~ Rev. Dr. Simon Pau Khan En\nKAWLGAM A HONG PAI\n~ Rev. Dr. Simon Pau Khan En\n“… naungek puan tawh kitun a,bawng\nannekna kuang sungah kisial a om\nna mu ding uh hi (Lk.2:12).\nLeitung mite i mawhna sung pan hong honkhia ding Topa Zeisu (Mt.1:21)pen hong suahma kum 700 lai-in a min ding kiphuak khin hi. Ama min pen “Lamdang, Thulakpa, Vanglian Pasian, Tawntung Pa, Nopsakna Kumpi” (Isa.9:6) ahi hi. Zeisu cih pen Hebia kamin Jashua hi a, Honkhiapa cihna mah ahi hi.\nJudah gam pen Kumpi Davuih in (BC.1000) a phuh lai-in ki-hauin nuam kisa a, lungnopna om hi. A tapa Solomon sih zawh BC 922 pawl a ki-panin Judah gam pen saklam le khanglam ci-in khen nih kisuah hi. Tua huna gam uk kumpite in a nungta Pasian bia loin milim pasian bia uh ahih manin a galte khutsung ah tungin gimna tawlna le lungkhamna tampi thuak uh hi. Galte khutsung panin a honkhia dingin Me-ssiah hong pai ding cih pen a lamet lianpen uh ahi hi.\nMessiah le Khazih:\nZawma kumpi Augustas uk hun sungin a lamet uh Me-ssiah pen Betlen khua ah hong suak a, puan tawh kitun hi (Lk.2:7). Hebiapau tawh Messiah kici-in Mikangpau tawh Christ kici a, a khiatna pen Honkhiapa cihna mah ahi hi.\nZeisu le Khazih:\nBetlen khua ah hong suak naungek Zeisu pen puan tawh kitun hi (Lk.2:12). Puan tawh kitun cih in khiatna lianpi nei hi. Lungdamnathu hong puak Topa Zeisu pen amah guakin kikoih thei lo a, na khatpeuh tawh tun kul hi. Lung-damnathu pen puan ahi minamte’ ngeina le ziate tawh tun kul hi.\nBetlen khua ah hong suak a, puan tawh a kitun Topa Zeisu pen gam tuam-tuam minam tuamtuam lakah va lut kawikawi hi. Zeisu pen a tunna munmun ah mite in amau ngeina le amau’ ziate tawh a na tun ding uh kisam hi.\nPuan tawh a kitun tapidaw ngeinate:\nTopa Zeisu pen Betlen khua ah hong suak a, hih Lungdamnathu pen Greek mite tungah va tungin AD 313 ciangin Zawma gamah va lut hi. AD 433 pawl ciangin Europe gam sungah, AD 1620 ciangin America gamah va lutin 1792 ciangin hih Lungdamnathu pen leitungbup gam tuamtuam minam tuamtuamte tungah hong kizel a, amau ngeina le amau zia tek tawh na tun uh hi.\nKawlgam a hong pai Betlen Zeisu:\nBetlen khua a suak Zeisu pen 1722 kumin Kawlgam ah khatvei hong hawh ngei a, 1813 kum ciangin sangmang Judsonte nupa tawh hong tonin Kawlgam leitang tung hong sik ta hi. Tua Betlen Zeisu pen Kawlgam ah hong tun zawh tukum 2005 ciangin kum 192 bang hong cing ta a, tuni-in eite in tua Betlen Zeisu, koici bangin i dawn hiam cih pen a kidothuai mahmah thu khat ahi hi.\nBetlen ah hong suah lai-in puan tawh a kitun mah bangin Kawlgam ah Kawl-zia le Kawl ngeina tawh (Zomite adingin Zo ngeina le Zozia tawh) i tun ding kisam hi. Tuni i dinmunte i et ciangin tua Betlen Zeisu pen nitumna lamte’ ngeina le ziate tawh tun lai ihih manin tua Betlen Zeisu pen Kawlgam leitang tungah hong maingal thei loin hong tektang thei nai lo hi.\nBetlen khua ah puan tawh a kitun Zeisu pen Kawlgam ah hong maingal a hong tektan theih nadingin nitumna lamte’ ngeina le ziate suahkhiain Kawl ngeina le Kawlzia tawh tun ni. Tua Betlen Zeisu i gam i lei ah hong maingalin hong tektang leh i mawhnate pan hong hotkhiat banah i haksatna i buaina tuamtuamte panin zong hong suakta sak lai ding hi. Tua Betlen Zeisu in minthanna ngah ta hen.\n(Kawllai tawh kigelh Mittha Taman Dec/2004 pan kitomlak hi, Ed. ~ Zangkong Awging)\nKHOL 16, HAWM 178 DECEMBER, 2005\nItem Reviewed: KAWLGAM A HONG PAI BETLEN ZEISU. ~ Rev. Dr. Simon Pau Khan En Description: Rating: 5 Reviewed By: cinpuzomi


url: =GZA pan thu zaksakna (09 Feb 2016) :: ZOMI DAILY\nposted on 10 February 2016 at 2:57 pm Lomkholna: GZA, News, Zomi\nGlobal Zomi Alliance thu zaksakna\nI pianna Kawlgam leh sim le mal, leitungbup aa om Zomi khempeuh i biak Pasian’ min tawh na khut uh kong len masa hi. Tung Pasian kiang panin daihna leh nopsakna note khempeuh tungah hong tung kim ciat tahen!\nTutungin kong gennop thu lian (3) om hi. Amasa penin kum sima i bawl February 20 ni-in Zomi Nam Ni na omna munmun uh ah kilomkhat-in na na bawlkim ciat na’ngun itna tawh kong zasak hi. I minam i kepcingna khat zong hi-in Zomibup aading i biak Pasian kiangah thu i ngetna zong ahi hi. Zomibup in Pasian’ thupha sangin ki-itna leh kipumkhatna nei-a neih le lam zong a kicingtak aa Pasian’ kiang pan i ngah nadingin Zomi Nam Ni, February 20 ni (Saturday) in thungetna leh itna tawh thu kihilhna, thugenna i neih ciat dingin kong hanthawn hi. Hih Zomi Nam Ni in Zomite hong mainawtsak in, hong kipumkhat sak ding lam-etna lianpi i nei hi. Ko Yangon panin zong ahi thei banga bawl dingin ka geel uh hi.\nKong zaksaknop thu nihna pen hong kitaangko sa mah bangin tu 2016 kum November 24 – 27 ciang Yangon khuapi ah GZA Khawmpi om ding hi. GZA ii mailam kalsuanzia ding leh Makai thak ding kiteelna zong om ding ahih manin leitungbup aa om Zomi khempeuh in hanciamin nong paitek nadingun itna tawh hong samin kong zawn hi. Hong hanciam mahmah un!\nKong kutnop a thu thumna pen tu-in Kawlgam Makai ding kumpi thak hong ding zo-a, tua bang mahin Zogam Makai ding kumpi thak zong hong dingta hi. Hih makaite in amau deih bangin hong makaih mawk lo-in Pasian’ deihna leh thuman thutang tawh hong makaih nadingun thu i ngetsak ding phawkkhial kei ni. Thungetna in vaang nei-a, mite tha hatsak-in lam man tawnsak thei hi. I kumpi thakte cidam ludam takin hong omin hang tak leh man takin Pasian’ deihna bangin hong makaih theih na’ngun thu ngetsak tanghtangh ni, cih kong zawn nuam hi.\nPasian in kum thak 2016 sung Zomite thupha hong pia henla, i omna munmun-ah lawhcing-in ki-itna tawh kipumkhat dih ni, ci-in thu hong ngetsak-in ka thuzaksakna ka khup bawl hi.\nPrevious: Haleluijah Topa minthang tahen ~ Evan. Suangh Dal\nNext: Hun zat dan na siam nai hiam?\nIvan Zomi says\n11 February 2016 at 9:40 pm\nUS ah Police khat kikapliam, Police te’n zong mikhat kaplum ~ Thang Khan Lian\nHitheilo hiven maw!!! ~ Rev. Fr. Damian Dal


url: =Tuitawh Khua ah Innkang vai & ZYA News tuamtuam :: ZOMI DAILY\nposted on 14 February 2018 at 11:31 pm UTC+9:30 Lomkholna: News, Zomi\nPa Pau Khan Suan (Tuitawh RC Pawlpi) pen lokuan kal in a tap kualpan kipan in kuanga inn kangtum ci hi. A katlam aki theih teh zekai luata ahih manin bangmah lakhia man nawnlo ci hi. Sungpiang Ta 6 nei in a zi in sihsan khin hi. Neihlelam vekpi beisiang ahih manin Leitungbup a om Zomite in pek 1 pek 2 tek bektawh i panpih zawh nading lunggulh sak mahmah hihang. Innkuan nuntak zia pen Tate sangkah lai, pa in mehteh mehgah tan in Ciau lam ah zuaksawn zel ahi hi. A huh nuam i om khak le ZYA Myanmar HQ in vaihawm sak ding hi cih kizasak nuam hihang. ZYA Myanmar HQ, February 14, 2018\nPa Ngin Khaw Cin (Kum – 65)\nBaby Home kiang Munlai a teng Bethsaida AG Pawlpi mi in February 11, 2018 ni 9:00 pm pawlin Kalaymyo zato pan awm sung natna tawh hong nusia in ZYA Motor tawh Zatopi pan a inn uh kipuak thei hi.\nFeb 11, 2018 (Sunday) ni in Tahan a Roman Catholic (RC) pawi sim a hong pai Kanan pan Nungakno khat Khaikam Palik (Police) te kiang nana tung in Zomi ahih teh ci in ZYA Hlaingthaya&Khaikam tetung nana ap uh hi. Tuapan aki kankan ciang Kanan a teng Thado kampau Lia Niang Khaw Ciin (Kum – 11) Pamin – Pa Thang Khaw Lun, Numin – Nu Dim Khaw Nei cih kikan thei a Kanan khua a inn phual dong ZYA Myanmar HQ motor tawh kikha hi.\nZYA Myanmar HQ pan Thukin Theihsakna\nKalaymyo Khuasung bit nading nitak vengsung teng vak kawikawi na ah ZYA Zumpan min le sign ki la ciatciat ta hi. ZYA Min paulap a zu kham sa a vak pawlkhat om ahih manin tuabang mite hong ki theih a ZYA Zumah min le sign a om kei le thukhun ombang in Kalay Police ah nai 24 lockup hi ding hi.\nZYA Security Vakna pan Accident pi mun 2 ah (Feb 6, 2018)\n(1) 10:00 PM in RTC Veng ah Cycle le Cycle kitaih Zomi khat le Hakha numei Kum 20 kim apha Khaisapee acih hi in amah gim pian in Zatopi ah kipuak suak in Zato lumsak suak hi.\n(2) 11:00 PM hun pawl in tai 9 College mai ah cycle leh motor ki taih in a mun ah Cycle tawh pen sipah hi. A motor pen tai suak hi. ZYA motor ong ki sapna tawh ki zui in kideihto in zato sihbuk ah aluang ki puak hi. A mi pen kua cih ki thei zo nailo hi. Sangnaupangte mah hih tuak hi. Credit: Khupboih\nBethel ZBC, Kalaymyo Pawlpi (Rev Pau Khan Khai, ZYA International Consultant Pastor Sepna) in ZYA Security Fund Ding Ks. 100,000/- hongpia khia hi.\nMotor Cycle tawh Group 6 in a ni kikhel in vengsung kivak kawikawi hi. Nisim update kibawl nawnlo ding hi vengsung bit nading migilote mat khiat zawh nading lam tuamtuam tawh kihan ciam hi. ZYA Myanmar HQ, Feb 6, 2018\nPrevious: Bang teng taktak hiam Mualtung mite, Zomite supna ~ Khup Lian Thang\nNext: US Maryland aom National Security Agency zumpi geiah thau kikapna piang, mi 1 liam


url: =Penang ah Kawlgammi nih kitawngin temta tawh kidawtliam :: ZOMI DAILY\nposted on 30 May 2017 at 11:41 pm Lomkholna: Malaysia, News, Sawltak, World\nMalaysia, Penang State sungah Kawlgammi pasalnih kitawng in tawh suntangpi in kidawt vanvan uh cih theStar pan kiza hi.\nTuni Tuesday ni in Penang, George Town khuasung aom Jalan Westland kici lampi gei ah zingsanglam 11am hunpawl in thupiang ahihi.\nHih Kawlgammi nihte pen kam kinial in kitawng uh a, tuapan in kilai in temta tawh akidawt kici hi. Akitot laitak uhzong ageinai panin Video ki Record kha citciat in, Social Media tungah ki thehthang pahhi.\nTemta tawh dawtvanvan mawk ahih manin, aveng apam te’nzong khensawm himahleh khentheilo, khenzolo uhhi. Tuaciang in ageinai aom khatpa in temtawipa pen singkhat tawh asat ciangin akitot uh khawlbawlpan cihi.\nPenang Police te atun ciangin hih Kawlgammi akitawngte nihpen temta tawh adawtpa’n adawtliampa tawisa in innmai khatah aomkhawm uh mukhia cihi.\nAliampa pen Penang Hospital ah zatui kibawlding in kipuak cih kiza hi.\nRelated: Penang ah Kawlgammi numei khat temta tawh kidawtlum\nZandiak mahinzong Penang sungmah ah Kawlgammi numei Tin Mar Moe akici khat kidawtlum hi. Adawtlum zongpen Kawlgammi pasal khatmah hi a, aminpen Aung Kyaw Sae kici hi. Hih tegel pen lawmki ngai hi uh a, anumei Tin Mar Moe in pasaldang khattawh kithuahsan ahih manin, apasalpa in adawtlumziau hihtuak hi. ZD Sawltak #zomidaily\nPrevious: Malaysia gamsung ah zatepna hangin kumsim in mi 20,000 ta siden\nNext: Kuala Lumpur khuasung aom Mid Valley Megamall ah meikang\nUS gamsung khualzinna pawlkhat – 37\nIndia leh Russia in Sukhoi-30MKI puahphat khawmsawm ~ TK Lian


url: =2020 gambup kiteelpi omtakpi mahding hiam? ~ Bob Tuangpi :: ZOMI DAILY\nposted on 27 December 2019 at 10:08 pm Lomkholna: Article, BobTuangpi\nAbeisa kum (2) hun pan kipan tuni ciang gamsung gamvai khuahun luanzia leh tawnziate ih et tak ciangin gamvai huihnunzia maban alunghimawh huai simsim thu tampi hong piangkhia hi. 2008 thukhunpi nuai ah kikalsuan zawh asawtlo 2020 tak teh kum (10) lomkhat hong cing ding hita hi.\n2010 – 2015 kikal USDP party leh Thein Sein kumpi makaih hunsung gamsung ah gamvai gakcipna pan khiapna ( Political Liberalization) hong nei uh a, ahoih ki-ukna ( Good Governance), kumpi siangtho ( Clean Government) leh gamsung khantohna atuantualsak golhguk neekna ( Anti-corruption) cihte sepmasakpi leh gamsung kikapna daisakin gamvai kiho ding cihte hahkap uh a, gambup kilemna khawmpi ( Union Peace Conference) bawlzo uh a, mualmi thautawite tawh kihona zongh ahiciang khat tangtun uhhi.\nTua zawh 2008 thukhunpi nuai mah ah 2015 kiteelpi khit teh NLD leh Aung San Suu Kyi makaih kumpi in 2016 – 2020 hunsung gam hong makaih laitak uhhi. Amau’mungtuppi masak thubulpite ahih leh mipi deihna tawh gam ki-ukna thukhunpi kigelhlo 2008 thukhunpi laih/puah ding, gamsung kilemkik nang vaihawm ding ( National Reconciliation and Peace Process) leh gamsung ah thukham ngeina dante kizahtakna/kizelhna ( Rule of Law) cihte sep masak bulin nei ding cih akitangkona uh ahihi. Ahizongin hih thute alawhcin kuitunna uh kician tunitan lahkhiat ding omnailo hi, kici thei hi.\nTua kawmkal abeisa 2012 kipan Rakhine gam buaina pen asawtlo 2017 kum pan buaina meikuang hong khauhpai tetekna hang’n tuhun diakdiak leitungbup buaipih leitungvailian (Global Issue) hong suakin leitung thukhenzum tuamtuam ( ICJ & ICC) nangawn ah gam makai mawhpuak neite in mawhsakna leh thubawlna thuaklawh ta uhhi.\nHih vai pen thusaipi kalkhat khit kalkhit hinapi’n leitung gam tuamtuamte’mai ah gambup makai ginalote’hangin kimaimial-in hong ki lipkhap mahmah mawk hi.\nHih thute bilbial kawmkal ah asawtlo hong tung ding 2020 kum beilam teh 2008 thukhunpi lamlahna bang lampiallo akizuih leh kum (5) halta gambup kiteelpi bawlkul hamtang ding ahihi. Ahizongin tulai gamsung gamvai huihnunzia leh leitung gamliante in gamsung gamvai hong huzaapna uh hangin tua bang kiteelpi kibawlzo takpi mah ding hiam, cih ngaihsutna ahihi.\nAhang tuamtuam tampi om nading lak ah akilang phadeuh thute en le hang, NLD kumpi in amau’thuneih sung apuah sawm uh 2008 thukhunpi vai pen gambup Innpi lampi tawnin apuah ding Committee teelcing MP party tuamtuam mihing (45) tawh panla uhhi. Tua apuahnop thu teng uh maikum 2020 sung gambup Innpi ah hong sungkhia ding uhhi. Tua hun teh thukhunpi puah ding vai gambup innpi palai khempeuh deihlaakna/Voting hong nei le uh galkap palai 25% teng atawm pen 1% thukimna kisam ding hi. Tualo Hluttaw lampi pan hamsa mahmah ding hi.\nTua ban ah gamsung kilemna khawmpi ( 21st Century Panglong Conference) tungtawn thukimna thuguipi teng ( Union Accord) teng siksan nei-in gambup innpi pualam pan 2008 thukhunpi kantanin kibelpawlna thukhunpi ( Federal Constitution) gelhthak ding cih lampi (2) ahihi. Tua bang matut nading zongh gamsung thautawi athahat teng tawh thukimna leh kihosiamna neih masak kul ding ahihi. Gambup mualmi thautawi 75% bang phial in gambup kilemna huang sungah lutnailo uhhi. Tua ahih manin, hih 2008 thukhunpi laih nading lampi alangnihtuakin kikhaktan suak hi.\nAdang ngaihsutna khat leuleu ah NLD in akamcian tangtung sak kei leh maikum 2020 kiteelpi teh gambup ah tutna atamzaw ngahlo ding cih asung thu patauhna om ahihna tawh 2008 thukhunpi puah ding matunnailo paulap a nei ziau-in kiteelpi sotto thei ding hi,cih ngaihsutna zongh om hi. Tunitan zong gambup kiteelpi ding ah tanu vaisai sem ding NLD kumpi thuneihna nuai ah om Union Election Commission in tudong 2020 kiteelpi hun leh ni dingte tangkona neinailo ban ah kiteelpi ah sumzeek ding vai zong gambup innpi pan kikupna leh kipsakna omnailo lai hi.\nTua bang om theih nadingin NLD leh galkapte in kitheihsiamna ( Give and take) athusimah nei le uh kingah lua hi. Galkapte leh Aung San Suu Kyi kikal ah ICJ vai, ICC te ah apankhop loh uh hong phamawh hita ahih manin, 2008 thukhunpi puah Committee teng gambup Innpi pan thuneihna hun/legitimacy hong khanto ziau-in 2008 thukhunpi agelhciil uh 1993 lai danin hun hong sotto-in tu a 2008 thukhunpi puah khit teh kiteelpi bawlkik pan ding cih bang zongh ahithei thu ahihi.\nTua mah bangin gamsung kilemna maban zongh khawmpi sapkik ding tutan thu-le-la gina kician omnailo mawk hi. Ahithei thu pen ah maikum 2020 April tuibuah pawima 21st Century Panglong akizop theih keh 2020 kiteelpi hunma lamet omnawnlo suak hi.\nKiteelpi om-in om kei tamah leh leitungbup vaipi Rakhine buaina ahi ICJ vai leh ICC vaite pen kua kumpi kua party akah zongh 2020 khit maban ah akah kumpi in aluzang vuah apuak loh uh phamawh ding hi.\nBangbang ahizongin Democracy akalsuan ding kikheelna hun ah atungtham bek kiteelna om Democracy paulap gamluanzia ( Electoral Democracy) ahiphial zongin thukhunpi in aciangtan hun kiteelpi bel omloh sangin ahunzui om den leh bel Democracy kikhelna lampi sialna ( Democratization) bel mazang zaw veve ding hi. Bob Tuangpi\nPrevious: ZAM Thupuak :: 22 Dec 19 (ZSM kum 10 kibawl)\nNext: ZAM Thupuak :: 29 Dec 19 (Happy New Year)\nBangladesh gamsung aom Rohingya Refugee te aomna uh kituahsak ~ ZD


url: =Yangon – Mandalay Bus tungah khualzin Passenger khat asisa in kimu :: ZOMI DAILY\nposted on 15 September 2017 at 10:31 pm Lomkholna: Myanmar, News, Sawltak, Yangon\nYangon leh Mandalay kikal atai “Zayar Shwe Pyi” kici Express Bus tungkhat ah atuang Passenger khat asisa in kimu cih Facebook thuthang tungtawn in kiza hi. Tua Zayar Shwe Pyi Express Bus pen Yangon panin Mandalay khuapilam zuanin apai ahihi.\nTuni zingsanglam 5:30am hunpawl in tua Zayar Shwe Pyi Express Bus pen Mile 284/4 mawtaw khawlna, tawlngakna atun ciangin hih Express Bus tungah atuang Passenger te tawlnga dingin kumsuk ngeingai uhhi.\nAhi zongin tutna Seat No. 7 ah atu U Htein Lin Aung pen mawtaw tungpan in kumsuklo in, atutna ah omcip cih akitheih ciangin Bus Conductor inzong aphongding in kahto hi.\nAhi zongin U Htein Lin Aung pen asikhin nahimawk a, aci asa zong votkhinta hi. Tuaciang in ageinai aom Police Station ah amanlang in ki zasakpah cihi.\nU Htein Lin Aung pen kum 27 aphakhin khat ahihi. Hih Zayar Shwe Pyi Express Bus tungah Passenger akigawm in mi 15 bek atuang hi a, numei 3 leh pasal 12 ahihi. Bus golpi sungah Passenger mi 15 bekbek atuang ahih manin, ageinai ah atu kuamah omlo a, asihlam zong kuaman aphawkkhalo hihtuak hi.\nPolice te’n tua misi pen hoihtak asician uhciang in apualam ah bangmah liamma omvetlo in, atutna ah sawitutsa in asi mu uhhi. Tuaciang in aluanghawm pen galkap mawtaw tawh Meiktila Hospital ah kipuak cih kiza hi.\nNungdiak mahmah August khasung inzong Yangon khuasung atai YBS Bus tungah Passenger khat asisa in kimu ngei hi. Tuazong a ihmusuakziau hiding kici hi. Tualozong Yangon zuanin apai Bus tungah Passenger asi cihpen tunai kizaknawh simpian hi. Sawltak #zomidaily\nPrevious: Singapore ah numeikhat aguaktang dekin lamlam ahih manin kiman\nNext: Tedim, Sakollam vengsung a naupang mang kimu kikta


url: =Zomite’ mailam kalsuanzia ding ~ Dr. Pau Khan En :: ZOMI DAILY\nposted on 17 November 2012 at 5:52 pm Lomkholna: Article, GZA, Paukhanen\nLeitungbupa kikhen aa a om kong it Zomi khempeuh aw,\nI biak Pasian kiang panin daihna le lawhcinna thuphate note tungah a thakin hong tungkim ciat tahen! Nunglam-a kong hawmkhiatsa mah bangin kumsim-in November kha Nipi Nunung pen GZA Lungdamkoh Ni ci-in i ciamtehsa hi-a, tukum-in zong November 25, 2012 ni-in na omomna tek uh leh na Pawlpi tektek uah, GZA phawkin Zomibup tunga Pasian’ hong bawlsa na lamdangte lungdamkoh kawmin mailam aa Zomibup ading thupha na na ngetna dingun kong zasak phapha hi.\nTutung-in “ZOMITE’ MAILAM KALSUANZIA DING” cih thulu tawh nial ding hilo, zuih dingin thu pawlkhat kong genbeh nuam hi.\n1. Pasian Bulphuhna (God Centredness)\nZomi khempeuh in i omna tektek-ah Pasian nusia lo-in Pasian mah i beel tentan ding hi. I muangngam ding hi. Tua bang ka cih ciangin Zomite pen Khristian Lungdamna Thu (Gospel) hong tunzawh 2010 –in kum (100) cingta hi-a, Zomi a tamzaw pi Khristian i hihi. Khristian-te in i biak Pasian mah i minam kalsuanna-ah bulsak ni. Tua bangmah-in Khristian ahi lo, biakna dangdang abia Zomi khempeuh in zong ei’ biak i Pasian tekmah bulphuh venvan-in nungta dih ni. Pasian in ei Zomite hong paai lo ding hi.\n2. Minam Khualna (Nationalism)\nZomi khempeuh in koilai koilai-ah omta lehang, i minam khualin i nungta ding hi. A beisa hun-ah hong khenthei, mimal vai, pau-le-haam awsuah, teenna mual-le-guam, i omna Pawlpi (denomination) te aa kipan thu tuamtuamte bulphuh-in i minam ahuampi-in i ngaihsun kha kei hi. Tu-in i thungaihsutna le i kampau i muukpau, i laigelhnate khempeuh-ah hih thu in ka minam a phungvuh ding hiam?, ahih keileh a vulsak zaw ding hiam? cih ngaihsun kawmin piltak le ciimtak-in i minam khual ni. Tua i minam khualna in minamdangte muhdahna, suksiat nopna leh paampaih nopna hikei tahen! Zomi kici lo peuh i gal i sak khak leh, i gal ding hong tam lua mahmah dinga, i pualah kik ding hi. I minam i khual mah bangin Pasian’ bawlsa minam dangte zong khualsiam ni!\n3. Pilna Bulphuhna (Education Promotion)\nTuhun pen pil hun a hihi. I pianna Zogam le Kawlgam buppi-ah zong pilna mah kibulphuh ta hi. Pilna i bul ngaihsut keileh, midangte’ nung-ah i nunung lua kha ding hi. Mi in leitungbup kalsuanzia hunlap-in thuhoih thupha a kikup tanghtangh laitakin Zomite pen internet sung khawng-ah mimal kikoko, kitawngtawng aa i omlai leh, i tualniam semsem ding hi. Tua banga mimal khat a buaipihte’ laigelhte tawh buailo-in i hun manphate pia-in zong sim sese lo-in phiat (delete) mai le hang Zomite hun i lapzaw ding hi. Tua bang mimal buaipihpih-te pen a mimal ngiat a, tualniamte hi a, sim sese loin awlmawh loh ding hizaw hi. I Zo taangthu sunga “Suangtat satngam Penglam’ Galkap” i cihte dinmuna a om lailai uh ahih manin thu i ngetsak ding kisam hi. Pasian’ thupha sangin tuipi galkhat-ah gampil gamsiam sate’ gam a tungsa Zomi khempeuh aw, no’ khang aa kipan khangsawnsawn dongin UNIVERSITY minthangthang-ah pil tui hong dawn unla, Zosuan tate ni khat ni ciangin Leitungbup makai a suak ding dongin hong hanciam ta un. Ko i gam i lei aa omte in itna le lam-etna tawh thu kong ngetsak ding uh hi. Ko zong pianna Zogam le Kawlgam pan mahin ka hih theih tawpin pilna mah ka na hanciam venvan ding uh hi.\n4. Taangpi Vai Ngaihsutna (Social Concern)\nA beisa hunin biakna le minam vai, biakna le gamsung thuvai (national politics), leh biakna le sumzon paaizonna cihte a tuam tuakin khenin i kilehngatsak hi. Leitung Pawlpi taangthute ah zong tua bangin a na om hun, om mah hi. Ahi zongin Kum zalom 20 beikuan le kum zalom 21 i lut khit ciangin Khristian Pawlpi le taangpi vai galbang sabangin a kilehngat-in mu nawnlo-in i Pasian upna in hih thute khempeuh a uk ding a huai ding, a lamlak ding hizaw hi. Zomite tuni ciang dong i tualniamna pen a beisa-in Pasian upna le leitung nuntakna i khenluat khak man a hihi. A picing upna-ah kalsuan-in tua i upna in i nisim nuntakna le i taangpi vaite uksak zaw dih ni!\n5. Huaikimna (Inclusivism)\nKum zalom 21 sungin biakna hi-in leitung thu-ah hitaleh, a tang omte a vaalvaal ding leh a zekaikai ding, a tualniamniam dingte hita hi. Biakna-ah zong ei’ up bang a um lote puasiahna (exclusivism) kizang thei nawn lo hi. Tua bang mahin sumbawl paaibawlna-ah zong Zomi sumbawl khempeuh hong kipawl thei uh henla, UNION khat hong nei thei-in i naingnganzi tama (politicians) te in zong Zomibup aa dingin hawmkhop theihna (forum) khat hong nei thei le uh bangzah aa deihhuai, bangzah aa i Zomi nam khangto ding!\nLeitungbup Zomite’ mailam hun ding khualna-in kum 100 cin Pawipi pan GZA kipankhia-a, ahi zongin a kipan tuung ahih manin i lam-et zahin ma telhzo nailo hi. Telhzo tase keileh, GZA bel mangkik, beikik nawn lo ding hi. A nunung penin American President khat ahi ngei Abraham Lincoln’ thugen tawh ka thu ka khup nuam hi. Amah pen a kiheeksuk, a kiheektohna a kipan a gamtatna khempeuh le a makaihnate ah uailua leh ziakai lua kisa ahih manin kigensiasia-a, ahi zongin amah in bel “Kei, ka lampai ka ol mahmah hangin, ka nungkik ngei kei hi” (I am a slow walker, but I never walk back) cihsan mai hi.\nPasian in Zomi mimal sim le i minambup tungah thupha guah bangin hong zusak henla, na omna munmun uah a thupha tawh hong tuamden tahen!\nPrevious: Zomi te masuan a ettehhuai leh a enhuai United States makai te\nNext: Interview with Bianca Son\nMopawi bawlin Motorcycle 100 valtawh khuasung ah ki vakpih


url: =Syria galkap te’n Aleppo ah District khat lakbeh ~ TK Lian :: ZOMI DAILY\nposted on 28 November 2016 at 12:30 am Lomkholna: News, Syria, Thangkhanlian, World\nNov. 2016: Syria galkap ten ni nih sungin Aleppo nisuahna lam-a rebelste ukna Hanano a lak khit ciangun tu ni-in Jabal Badro district la kik uh a, nautang tampi in zong sihna tuak hi. Local Coordination Committees activist network ten Aleppo nitumna lam Anjara ah zong nautang 15 in sihna tuak hi ci-in gen hi.\nSyrian Observatory for Human Rights in hih districtte lakna dingin Syria kumpi in tung lam panin nasia takin kap uh a, tu ni-in Syria kumpi ukna Aleppo nitumna lamah galtai 400 kiim tai uh hi ci-in gen hi. Sheikh Maqsoud in zong Kurdishte ukna panin innkuan 30 galtai uh hi ci-in gen hi. Syrian state media in rebelste ukna panin mi za tampi Syria kumpi ukna lamah tai uh hi ci-in gen hi.\nAl Jazeera reporter Osama bin Javaid in tual sung mite Aleppo nisuahna lam panin Syria kumpi ukna lamah tai uh hi ci-in gen hi.\nUN ulian ten Aleppo ki-umcihna nisuahna lamah mi 250,000 om lai hi ci-in gen a, Janano panin Syria kumpi ukna lamah tai uh hi ci-in gen hi.\nRelated: Malaysia ah naupang deihdandan kileithei cizen veh aw\nSyria kumpi in Aleppo nisuahna lam-ah Syria kumpi in rebels-te kipiak khiatna dingin hun a piak hangin rebels ten thudon lo uh a, rebels ten ten zong nautang mite kihep khitana na a phal loh ban uh-ah a tai khia nuam a kiphinna neite/lungphona neite kaplum uh hi.\nSource: Al Jazeera News and Agencies/ Thang Khan Lian\nPrevious: Zomi Thanksgiving Day: 2016 ~ Sia Pau Khai\nNext: Christian Hymn te’ tangthu: Ka Pa’n Inn le Lo Tampi a Nei Hi\nInnlam ciah un’ ~ Pu Pau Khat Suan (azom)\n2014 By-election om nawnlo ding ci-in kiteelna Commission in gen\nPupu te Drama lahna ~ (Khuado Malaysia 2014)


url: =KUM THAK – NGAIHSUTNA THAK.\n1. Ngaihsutna dik – Texas a unau nih tangthu ka lungsimah mangmawh hi. A pa pen zu lungvei (alcoholic) innsuang a buaina bawlden ahi. A ta upazaw amah bang hi a, a neuzaw ahih leh a sepna lamah mi lawhcing leh mite zahtak khat ahi hi. Tuaci bang nuntakzia a neihna uh a dot uh ciangin, a uzaw in, “Ka pa’ nuntakzia en un, ama makaihna nuaiah bangci mi hoih leh picing suak thei ding ka hiam? Hih ka dinmun pen ka dinmun ding mah hi” ci hi. A nauzaw in ahih leh, “Ka pa in haksatna leh buaina tampi bawl a, amah bang a nuntak sawm lo ka hih manin hanciamin hici bang dinmun tung ka hi” ci hi. A pa uh kibang, a muhdan leh a muhzia uh (mi ettehhuai lo ahihna) zong kibang, ahi zongin muhdan kibang pana amau lamah na a sepdan kibang lo ahih manin, khat ading a hoih theihlohna pen khat adinga thakhauhna leh hanciamna a tun, amah a lawhcingsak suak hi. I sep i bawl, i kalsuanna, i nisim nuntakna, leh i Khristian nuntakna-ah, ngaihsutna dik i neih leh a hoihlo pen nangawn zong tha hong pia na manpha suak thei hi.\n2. Ki-ukzawhna – Mi tampi, mi gam mi leiah, a nuamsa lo pipi mah, lungzuang leh gim le tawlin, na sem, sangkah-siamsinna, nekzonna ci tuamtuam kinei hi. I kholhpihte pen mi namdang leh hong it law lo bang zong hi mai thei. Mite etteh leh mite thupingaihsut ding khopin i nungta thei kei zongin, ki-ukzawhna (self-discipline) nei a, kampau, gamtat pilvan ding, mite niam-et leh minam a minsiasak i hih ding kidophuai hi. Mi hau, mi lian leh ut bangbang, hoih a sakdan bekbek a om minam khangtosate laka gina meel lo khangno pawlkhat ii kizepdan, nopsakna a zondan uh, a kampau leh a kalsuanzia uh mu a, amau bang a om sawmna, ngeina/paizia kician nei lo a gamdang, mundang, minamdangte laka omna-in haksatna tampi hong tun thei hi. Sam lang thelthal, san thelthal, nin mahmah, hik bang om phial inteh, cihnophuai phial, nik le puan bang a ngeina lo lua, siing lua, lian lua, neu lua cih bang… Nek le dawn lamah zong uang lua lo dingin ki-ukzawhna kisam… I Khristian nuntakna-ah zong ki-ukzawhna pen Kha gahte laka khat hi a, gahkhiat pen i sawm, i kisin ding ahi hi. Lai Siangtho a kimu Joseph leh Daniel nuntakna panin sin ding thupi mahmah om dingin ka ngaihsun hi.\n3. Service thupisak leng – Sepna-bawlna tuamtuam nei a tu-a i munah om i hi hi. Pawlkhatte kumpi nasem, pawlkhat company ah, pawlpi leh kipawlna tuamtuam nuaiah nasem kihi kha ding hi. Tua i sepna munah i om theihna ding ngaihsun ciat lehang, midangte ading a na hoih sem ding leh ‘kisapna’ a omna hang tua dinmunah om/sem thei i hi hi. Tua ahih manin, i nasepna-ah sum le pai lama eima meetna (benefits) bek sang a nasep (service), tua muna i om theihna hang i thupingaihsut kei leh, tua i nasepna-ah lawhcinna leh nasepna tungtawn a lungdamna kingah lo mai thei hi. I gam i nam sungah, a sepna lam sangin a meetna lam kilim ngaihsut lua ahih manin, lampi sia mahmah den, mi genthei panpihna ding a sum tampipi hong lut, tuate a semte in service hoih sang a amau mimal meetna a limzat lua ahih manin i gam a khantoh ding bangin khangto thei lo hi kha ding hi. Diktatna tawh i sepna-ah, a sum lama meetna bekbek sangin mite ading a na hoih sepna mahmah thupisak masa leng khantohna om thei pan ding hi. Veng sung makai ding a kiteel/kisehna, MLA, MP, Pastor, Evangelist, leh pawl tuamtuam a makai hihna-ah, tua makai sepna tungtawna mimal hamphatna sangin, tua munah sepding om a hong kiteel/kikoih ahihna thupingaihsut a sem makai, zum nasem, company a nasem, zato inn a nasem etc. hih ding thupi hi.\n4. A ziak/hang om a kiom – I gensa mah bangin, tu-a i omna numah a ziak/a hang (purpose) om a ki-om ahi. Nek le tak zon baihzawk ding lametna, kumpi nasepna hang, siamsinna, etc. hangin tua i omna i khua leh khua lo, mun gamlapi ah zong kiom kha ding hi. Zogam sung leh a pua lam, tuipi gal nangawnah pai a, mi gam mi leiah nasem a, haksatna tampi om mah leh tua muna i omna ‘a hang’ om teitei ding hi. I omna hang ngaihsun lo leh phawk lo a nuntak baihlam mahmah. En nuam sa lel a, omna munah sum tawmkhat muh ciang inn lamate haksatna bang phawk kha nawn lo, nuam sa gawp khawng i hi kha hiam? Sum tampi bei a simsin ding a khuapi tuamtuam a pai, i paina hang phawk kha nawn lo a khuapi a vakthap, innkuan nuntak-khausak baihzawk ding lametna tawh sumbawl a, khuapi-ah numei peuh tawh kimawl a hun beisak, ect. Tu-a na omna munah bang hangin om na hiam, na omma-in a hang kician tak omin tua munah om ding hanciam kha ding hi teh, tua pen kum thak ahih tawh kitonin ngaihsun pha-in, tua tu-a na omna hang pen lawhcinsak sawm in.\n5. Nang pen nangmah na hi – Khatveivei mite thugen leh ngaihzutna peuh kibuaipih lua ahih manin i nasepna leh i nisim kalsuanna kibah thei hi. Mite hong gendan, mite hong theihdan, mite hong muhdan leh mite hong ngaihsutzia peuh tawh kibuai-in na hoih sem zo lo leh a hoih lamen zo lo ding bang a ei le ei kingaihsut siatna om thei hi. Mite pawlkhat, gensiat, langbawl leh i thanem ciang a hong huh a, tha hong pia ding a i ngaihsutte khawng peuh, i hatlohna leh thanemna hang a kipak a, lungdam mahmah zong om thei mawk hi. Tua ahih manin mite tungah kinga masa loin, Pasian lungkimna, mite ading a manpha ngaihsut ding ahi hi. Mite muh leh theih ding-a a hoih gamtatna leh kalsuanna pen kisam mahmah ahih hangin, tua kalsuanna hangin mi khempeuh lungkim lo ding a, pawlkhat hehna a tun peuh hi zawsop kha ding ahih manin, hoih leh pha na sak, mite ading a phattuam, leh Pasian thu tawh kituak ahih naak leh tua lamah kalsuan in. Israel galkap khempeuh leh a sanggamte nangawnin a muanloh, ciahkik ding a sawl uh David pen mi thugen leh ngaihsutna hangin lungkia hi leh kua in Goliath that ding hiam? Gensiatna leh ngaihsutna hoih lo hangin Moses lungkia hi leh Izipt saltanna panin Isarelte cikciang suakta ding hiam? Nang pen nangmah na hi hi.\n6. Missionary i hi uh – Joel Osteen in, “Khristian khempeuh missionary kihivek” ciin gen hi. Jesu Khris in zong vantung-a a kahtoh ding ciang a nungzuite kam a vaikhakna-ah zong, pai a lungdamna thu tangko ding, mite Jesu nungzui suaksak ding ci hi. Tua banah, Khristiante leitung mun khempeuh-ah ama teci (testimony) hi ding, ciin na gen hi. I nisim nuntakna-ah, mi khempeuh lungkim leh hoihsak bangin ki-om thei ken teh, ahi zongin, Khris teci, ama nungzui i hihna miten a theih/muh ding leh, a thei nailote tungah ‘Lungdamna thu’ a gen ding a seh (appointed/ordained) i hihna mangngilhloh ding ahi hi. Adiakin khuapi sungah, seppih, kithuahpihte bang Khris a thei nai lo zong hi thei hi. ‘Bang hang a hih munah om, bang hangin amau tawh kithuah kha, kei panin bang hamphatna ngah thei ding uh,’ cih ngaihsutna tawh Gospel i hilh theih leh tua pen nasep thupi leh lian mahmah ahi. Paul mahmah in zong thonginn sungah a omlai nangawnin lungdamna thu mah genbelin na nei hi.\n7. Mangngilhloh ding – Kum thak, hun thak i ngah simin, haksatna, buaina, lungkhamna, leh i deihloh nate in hong beisan, hong gamlatsak pah ding cihna hi tuan lo hi. Lungdamn leh lawhcinna i ngah zong om ding a, a lang lamah i hun beisa a sang a nasiazaw leh lianzaw haksatna, kamsiatna, lungkhamna leh gentheihna bang zong kimangat thei lai hi. Tua ahih manin kiginkholh zong kisam a, tuate thuak khak ciangin zong lamdang sak luat ding hi loin, leitung ngeina ahih manin a kipelh thei lo ahihna phawk ding zong kisam hi. Tua banah, mihingte ading a kisehsa ahi sihna i tuah hun ding nai semsem ahihna phawkin, Pasian tawh i kizopna a hoih hiam? cih ngaihsut kisam hi.\nChristian Hymn-te’ Tangthu Ni Thupi Pasian Thu T. Sawm Lian Thuluui/Articles\nItem Reviewed: KUM THAK – NGAIHSUTNA THAK. Agelh ~ T. Sawm Lian Description: Rating: 5 Reviewed By: cinpuzomi


url: =Ei hun tung ta! ~ Zomi Quavadis :: ZOMI DAILY\nposted on 23 April 2016 at 3:45 pm Lomkholna: News, ZomiQuavadis\nTuma kum tampi hunlai in, Zomi te’n ngimna tupna ih neih theih nading in Zomi mipil misiam tampi te’n kikup khopna leh kimuhkhopna tamveipi ih nei a, tu in ih kiciamnate ih tangtun sak theih nading ahun hong tung hi ta hi.\nKawlgam in Democracy taktak ih ngah ni mah in, midang namdangte a ihmu phial uh zongin, Zomi te ihmu lo a nuntakna maan leh suahtakna maan taktak tawh ih kipat hun hi ta hi. Zomite tangthu sungah a kiciing ngei nai lo, tangthu thak sungah ih luut a, nuntakna lui pan nuntakna thak sungah a luut ih hihi. Tua hunthak pen Zogam leh Zomi te khantoh nading leh nuntak nopsak zawk nading in kipumpiak a nasep hun hi a, eibek hi lo mihing a kici kiimlehpaam a ei liim hong beel mi khempeuh nuntak nopsak nading lunggulhna tawh nasep hun hong tung ta hi.\nKum tampi sung Zogam tunnu in a ngimna leh a ngaihsutna tuamtuamte tangtun zo lo, lungneu thaneem in a kha kunkun hang, Zota te’n Zogam tunnu aw neem za a, a minsialna kammalte ciamteh in tha ih saan ciang Pasian in hong khihcip siikkhauhual te hong vat tat sak a guallelhna kahlei niampen panin gualzawhna kahlei a sangzaw lamah hong kahtosak in hong dom toto ta hi. Zomi te’n kaamsiatna khempeuh nusia in siiksan in nei a gualzawhna kahlei tung a siik kha ih hi ta hi.\nTuni ih gualzawhna te Zogam khuapi mun tuamtuamte ah ih lawm hi. Lungdam huai mah hi. Ahizongin hih bek tawh gualzawhna sangpen kahlei atung ih hi nai kei a, hunhoih hunlem gam leh minam ading nasep theih na kahleii kal khat a suanto zo pan ih hih lam ih phawk ding kisam hi. Gualzawhna lianzaw, a tangzai zaw lawhcinna, a nasia zaw matut gualzawhna ih ngah theih nading in, hunlehni, kumlehnai, minute leh setcan te’n hong ngakngak lai hi cih ih phawk den ding kisam hi. Democracy taktak ih ngakma in, nisa khasa nuaiah nuntakna ding zongin haksakna tampi ih thuak khin ta a, tuate hangin nunglam nuntakna te ih nung hei kik ciang na sa in ih kapkap zo lai hi. Tua lungtang natna te tuni ciang dongin ih puapua lai hi. Ban bang ahizongin a beisa hunte a beisa hi a, mailam kalsuanna dingte ah Pasian leh gamlehlei makai te’n ih gam leh ih mipi nuntakna a hoih a phazaw in hong kikhelsakna ding uh amau tungah ih mailam nuntakna khempeuh a nga ih hihi.\nSuahtakna leh minneih zaneih, vangneihna in a langlam ah tavuan tampi nei hi cih ih phawk ciat ding kisam hi. Ih mailam nuntak kalsuan nading pen paak bekbek a kiphah lampi hong hi het lo ding a, ih gentheih ih haksat laiin ih kiciamna thulehla te a tangtun zo taktak Zomi mipil vang ih hih zawh nading hanciam leh sep taktakna ding tawh hong kidimzaw ding hi. Tua nasep hoihte ih sep zawh nading in tuni in zong ih kiciam phatphat hong kul ding hi. Dinmun nuam tutmun nuam ih ngah ciangin gentheih haksatna te a mangngilh mihing kitam kha thei mahmah a hihmanin kidophuai hi. Zomi te ading in nasem ding ih cih ciangin Zogam mualdawn ah teng in zawnlehngauna tawh ankhing tuikhing kham zo lo a, khitui nul in a kapkap, a genthei Zomi te nuntak phattuam nading nasem in, amaute khitui a nulsak ding cihna hi pah hi. Zomi te sungah Zawnna leh hainate bei sak a, mihau milian cih deidan nei lo in, nasep silbawl sum thalawh pai thalawhna te ah, mikim in a kibang in hunlem a ngah kim theih nading uh vaihawm sak ding hi hang cihna hi.\nZomi te ih khang tangthu sung en kikkik lehang, hong nusiasa mipil misiam ih pu ih pa te ngimna bulpi pen a luangkhia khituite nulkeu sak ding cih hi a, tua pen ei khangthakte ading in olvat lo mah ding hi. Ahizongin mite gentheih thuakna a om laiteng ih gam ih lei ih mipihte ading na ih sep a lawhcing zo nai lo hi hang cih ih phawk tawntung ding kisam hi.\nTua a hihmanin Zomi te taang belhtak muantak a hong kiteelkhia kumpi tuamtuam te’n na panmun tek uh ah ma hong pang un la, gam leh minam deihna, geelna lunggulhna te khempeuh a tangtun taktak zo na hih nading uh sep cihtak sem in hong hanciam un. Hih ngimna leh lunggulhna pen Zomi te bek hi lo in , leitung mi khempeuh lunggulh leh ngimna bulpi a hihi. Tua ahihmanin kilemna (peace) ,suahtakna (freedom) leh Khantohna, hauhna(prosperity) pen cikmah hunin kikhen thei ngei lo hi.\nLong live Zomi and Zogam\nPrevious: ZAM Thupuak :: 24 April 2016\nNext: Zomi Zogam Zopau Zolai ~ Hau Za Cin\nKawlpi Khuahun pawlkhat\nItna i nei takpi hiam?\nZingsangtung hihding pawlkhat ~ David Thangkhek\nNu/Zi hoih leh, Nu/Zi hoih lo etkakna


url: =Australia gamsung ah vanleng asukkhapsawm migilo 4 kiman :: ZOMI DAILY\nAustralia gamsung ah vanleng asukkhapsawm migilo 4 kiman\nposted on 30 July 2017 at 10:14 am Lomkholna: Australia, News, Sawltak, World\nAustralia, Sydney khuapi sungah vanleng asukkhapsawm Terrorist migilo mi 4 kiman cih Austrlia authorities te’n genkhia hi. Zanni Saturday ni in akimankhia uh hi a, hihvai tawh kisai Australian Prime Minister Malcolm Turnbull inzong Reporters te tungah genkhia hi.\nZannitak in Major joint counter-terrorism operation nasiatak in kibawl a, vanleng asukkhapsawm angongtat migilo Terrorist te ki mankhiathei hi ci’n genkhia hi.\nHih thubuang om ahih manin Australia gamsung Major domestic airport leh international airport te ahzong Security kikhanbeh, kibehlap cihi. Tuabek thamlo khualzinding tezong abeisa hunte sangin limtak in sitcian masakphot kulding ahih manin, khualzinding khempeuh Security screening bawlnading in nai 2 alolzaw in tunkul hi ci’n genkhia hi.\nAustralia Officials te’n hih vanleng aki sukkhapsawm pen domestic flight maw, international flight maw cih genkhiatna neilo uha, ahi zongin Sydney’s Daily Telegraph te genkhiatna ah Local Route aleng vanleng sungah aki sukkhapsawm hi ci’n genkhia uhhi.\nVideo: Prime Minister Malcolm Turnbull has assured Australians they are safe\nAustralian Federal Police Commissioner Andrew Colvin in agenkhiatna ah hih migilo tepen “Islamic-inspired” plot tetawh kizopna omding hi ci’n genkhia hi. Migilo terrorist te’n vanleng asukkhap nadingin IED (improvised explosive device) zatsawm uh cihi.\nRelated: Australia, Melbourne khuasung buaina pen “Terrorism incident” hi ci’n Police te’n pulakkhia\nAustralia gamsung ah 2014 kum akipan Middle East sungpan aciahkik migilo militants te leh apanpih te hangin buaina tuamtuam piangtheizel hi. Sawltak #zomidaily\nPrevious: Traffic Green laitak akanphei himahleh mawtaw in nawkkha veve\nNext: Spain gamsung Music Festival kibawl laitak Stage meikang in mi 22,143 ki hemkhia\nDahpihna Laikhak ~ Thang Sian Khai (kum 38)\nSinlai hong vut ~ Pu Thangboi\nPa Pum Kam Motor vai ZYA pan pulakna (mawtaw accident)\nEi Zomite’ ading ngaihsut huai thukhat ~ Bishop Lian Khen


url: =Chin State Khuapi Khalkha in angahna thu. Gelh - Dr. Vum Son - Zomi History Chin State Khuapi Khalkha in angahna thu. Gelh - Dr. Vum Son - Zomi History\nHome > History > Chin State Khuapi Khalkha in angahna thu. Gelh - Dr. Vum Son\nChin State Khuapi Khalkha in angahna thu. Gelh - Dr. Vum Son\nDr. Vumson in Manglai tawh a gelh hi aa, Sia Zam Sian Sum in Zolai in hong letkhia ahih manin Zomi Nam Network ah hong khah hih sungah a ki koih kik ahihi. Deihsakna tawh hong letkhia ahi Sia Zam Sian Sum tungah lungdamna ih ko hi.\nHaka in Zogam khuapi angahna (or) Zogam khuapi Haka ah akituahna tawh kisai mimal kingawhna leh kimawh sakna zong om zeuhzeuh hi. Atheician pawlkhat omding a, atelcianlo zong ki-om theiding ahih manin hong suaksak hi-ing. Pu Moong (Col. Khen Za Moong) nangawn in hihvai tampi nagen lo hi. Banghang hiam cihleh tuahun laitak in amah hihvaisai pawl ah nakihel lo, mundang ah na om ahih man ahi hi. Hihvai ah mawhsak nading tawm mahmah khading hi. Zomi sungah atheitel zawdeuh Dr. Vumson in Zogam khuapi Haka ah akituahna thu Dr. Lian Hmung Sakhong laibu tungtawn in ana thukikna, manlo asakna Manglai tawh nagelh hi. Hih anuai-a lai pen kei mimal muhna hilo in Dr. Vumson gelhbang a Zolai tawh alemthei bangin hong letkik hi-ing.\n(Dr. Lian Hmung Zakhong in alaibu sungah, “Haka pen Mangkangte hong tuncil a kipan Zogam khuapi (nisuahna lam) hongsuak hi,” ci-in gelhmawk ahih manin tuatawh kisai thuhkikna lai honggelh hi-ing.)\nKei theih batna ciang ah Haka pen 1964 kum masiah Zogam khuapi suak ngeilo hi. Tuathu honggelh suk ning. Mangkangte’n Zogam honglak ciangin Thangmual ah phualsat masa uh hi. Sihzang leh akim apam teng hongzawh ciangun amakai galkapmaang Gen. White kici pa’ min tamsak in Thangmual pen Fort White naci uh hi. Tua Fort White pen Sihzang kual sungah om hi. 1892 kumin Sihzang leh Tedim lam ukpi makaite kipawlin honguk Mangkang Ulian Carey nasuamsawm uh hi. Tuavai ah mapangpite in Kaptel pan Thuam Thawng leh atapa Pau Dal, Heilei pan Khan Dal leh Sihzang ukpite ahi uh hi. Amau tengin Carey tungah hongpai in letsong hong pianuam ung ci-in nasam uh hi. Ahih hangin akiciam ni un Carey pen atungsiahte’n mundang paiding nasawl ahih manin amah tangin Zakhai mi (Arakanese) Myo-Ok hong paiding cihiau hi. Asuamdingte inzong hih Myo-Ok pen Mangkangte’ ading nasem mikhat ahihciang suam veve ni ci-in khensat uh hi. Tua ciangin Lusei, Haka, Tlasun, leh Zahau ukpite zasak uh a, amau zong na thukimpih uh hi. Tua misuam na huhau-in Mangkangte in aphualpi uh Falam ah tuahto uh a, Zogam khuapi nasuak hi. Tualaitak in Zogam (Chin Hills District) pen Tedim, Falam leh Haka gamteng huam hi. Zogam galkapte in Falam ah kiphualsat uh hi. Tua galkapte lakah vaite leh tualmi kihelh zau-in omkhawm uh hi. Tualsung mite hong zakhan masiah amaikai zalian zawdeuh te pen Mangkang te vive mah nahi uh hi. Falam ah azalian pen Deputy Commissioner ciang ahi hi. Falam ah Laito, Sikkhau zum leh Palik lente kilam hi. Tua ahih manin Falam pen 1892 kumpan in Zogam khuapi nasuak hi.\nKawlgam suahtakna ngah ciangin Matupi, Mindat, Pakokku khawksung a om Kanpetlet leh Arakan gam a om Paletwa te Zogam ah hong kigawm hi. Hihteng kigawm pen ‘Chin Special Division’ nakici masa a, akhuapi dingin Falam mah na kizang hi. Zogambup makaipi (Minister of the Chin Affairs) pen Mindat panin Pu Vumtu Maung hi-in, amah pen Falam ah tulo in Zangkong (Rangoon) ah kumpi uliante tawh omzaw hi. Zogam ah Menzi papen Falam ah om in ki-ukna vai atamzaw ama thuneihna nuai-ah kikoih hi. Tuakhit (AFPFL Party pan) teelnangah Kawlgam kumpi khutnuai-ah Pu Sing Htang leh Pu Za Hre Lian te in Zogambup makaipi hongsem leuleu uh hi. Amau zong Zangkong mah ah omzaw uh hi.\n1958 kum ciangin AFPFL party te hong kitamh in pawlnih hongsuak uh a, Stable AFPFL te in mitam ngahzaw uh hi. Tua manin Haka tualsuak Pu Ral Hmung pen Zogambup makaipi hongsuak hi. Makaipi asuahphet in Zogam khuapi Haka ah tuah dingin thu napia hi. Akituah ma-in Gen. Ne Win in thei ahih manin nang thu in tawpnuam zawmaw, ken hong tawpsak zawding naci lian hi. Tua cianign Pu Ral Hmung zong amathu in tawppah a, Zogam khuapi zong Haka ah kituah nawnlo phot hi.\nGen. Ne Win in 1962 kum ciangin aana hongluah a, Zogam makai ding zong adeihdeih hong teelpah hi. Zogam makaipi dingin Major Son Kho Lian nateel hi. Pu Son Kho Lian inzong Zangkong tawh kizopna alemthei pending, Kale-Kabaw-Myttha–Gangaw kuamteng tawh zonglah kiphakna alemtaang pending ci-in Kawlpi (Kalaymyo) ah zum nakoih/naphualsat hi. Tua ciangin Kawlpi a teeng Kawlte pawlkhat in Ne Win kiangah ‘Kawlpi pen Shan-le-Kawlte’ khua hi, Zomite’ a hilo hi’ ci-in nakhia uh hi.\nU Ne Win in meeting sampah a, tualai ah Pu Son Kho Lian leh makai pawlkhat, Kawlgam saklam galkap phualpi pan alian pen Colonel Lun Tin, alian nihna Colonel Van Kulh, Chin Council Secretary Pu Tuang Hmung, Secretary nihna Pu Ngun To te kihel uh hi. Tua Meeting ah U Ne Win in Pu Son Kho Lian kiangah Zozum pen amun dangah natuah dinguh deih ing ci hi. Tua banah nawngkai salel ing, (Kawlpi losiah) koikoi ah natuah zongun phamawh sakeng ci hi. Tua ciangin Pu Son Kho Lian leh apawlte inzong koilai ah tuahleng lempen ding hiam ci-in hong khinkhai uh hi. Pawlkhat in Kawlpi saklam Webula ah tuahleng ci hi, pawlkhat leuleu in Zogam leh Kawlgam gamgi Gangaw lamah tuahleng ci uh hi. Tua Meeting manciangin Col. Lun Tin in Pu Son Kho Lian kiangah lunghimawh ngaihsut kei-in hih hiat hiat lel in, hih putekpa (Ne Win) pen alungsim hong kikhel kik lelding hi ci-in hehnem hi.\nCol. Lun Tin zong agalkap phualpi ahi Mandalay atunzawh tawlkhat khit ciangin mundangah vazin hi. Tuakal in Col. Van Kulh in Pu Ngun To tawh naki gulluk in ‘banghun ciang Zogam khuapi Haka ah tuahleng lemding hiam’ cih nageel sim uh hi. Van Kulh leh Ngun To pen Haka tualsuak tuak ahi uh hi. Tualeh Col. Lun Tin leh Pu Tuang Hmung akhualzin hun uh hong kituak khageih hi. Tualian leh, Van Kulh inzong amau galkap phualpi panin Kawlpi Zozum ah sikkhau saat (Telegram) pah in, Haka ah Zozum natuah un ci-in thupia hi. Tua sikkhau angah phet in Ngun To zong atungsiahpa omloh kal ahih mah bangin amathu in asun azan cilo in Zozum Haka ah natuah phangphang pah hi. Tuahun pen Zogamah khualzin gamvakna ahaksat pen hun tuuklai tak ahi hi. Col. Lun Tin in tuathu atheih ciangin Kawlpi sikkhau saatpah hi. Tua sikkhau lai pen Ngun To in nasel cip in, Zozum kituah amansiang dong kuamah lak lo hi. Col. Lun Tin inzong bang hangin Zozum Haka ah kituah hiam cih kantel/sittel dingin hong kipan hi.\nTualaitak Kawlgam lokhawh singpuak nalam vaisai (Agricultural Department) te golhguk vai-in mindai uh a, tuavai ah Col. Lun Tin zong kihelkha citciat hi. Galkap sungpan Col. Lun Tin kikhawlsak ahih manin Zozum vai (Zogam khuapi kituahvai) zong kikan nawnlo, mitcip suak hi. Hihbang teng hangin Haka in Zogam khuapi ngahkha a, Zomite in ipu ipate Shan te tawh anateen khopna gamnuam kikhahsuah taanlawh ta hi. Athupi pen ah, tuahun masiah Haka ah Zozum kituah lo banah, Dr. Lian Hmung Sakhong gelh bangin Mangkangte hong tuncil pan Haka pen Zogam khuapi asuak hi peuhmah lo hi.\n(Pu Lian Uk in azenzen in Van Kulh in hibangin phalna omlo pi-in Zozum tuahsim leh khalna Daan kipia loding hiam hong ci hi. Tuapen Col. Lun Tin galkap sungpan kitawpsak keileh Col. Van Kulh in Daan tuak hamtang ding hi cih ka um hi. Kamphatna tawh Daan tuaklo bilbel hi. Banghang hiam cih leh Col. Lun Tin kitawpsak ahih man hi.)\nWritten By : Dr. Vumson.\nSource : Zomi Nam Network.\nHistory 11:42:00 AM\nItem Reviewed: Chin State Khuapi Khalkha in angahna thu. Gelh - Dr. Vum Son Rating: 5 Reviewed By: Thang Thawn Tuang Guite


url: =France ah galtai te bukna mun ki suksiatsak ~ Thang Khan Lian :: ZOMI DAILY\nposted on 26 October 2016 at 10:38 pm Lomkholna: France, News, Thangkhanlian, World\nOct. 26, 2016: French crews kici nasem ten kumpi sawlna bangin France gam-a galtai 6,000-8,000 kiim in bukna ding leh teen’na mun dingin a zat uh Calais gammang/tulak “Calais Jungle refugee camp” kicihna zan in sing atna (electric saws) zangin singkungte va phuksak uh a, sing-a kibawl innte leh lei nawnna dinga kizang vante pawlkhat suksiat sak uh hi.\nHih tulak-a galtaite bukna mun susia nasemte pen French Riot police kicite tawh kipawl uh a, Riot policete kidalna lum (shields) tawh kithuam in, hih mun-a bukna munte va suksiatsak uh hi. Calais Jungle Refugee camp sunga omte pen Britain gam lut a sawmte ahi uh hi. Ulian leh huhna vanpia ulian (aid officials) ten hih mun a kisuksiat ma-in tua kiim-a buknote a kinusiatsan siang ta hiam cih lim takin va en pha masa uh hi ci-in AFP news in gen hi.\nFrench Interior Minister Bernard Cazeneuve in zan nitak lamin parliament dei nuainung pen ah Calais tulak a om mi 1,000te teen’na ding mun zan in kipia a, tua mun a kisuksiat masa ni-in picing/khangham 1,918 leh naupang 400 makeshift camp panin kituahkhia masa hi ci-in gen hi.\nCalais tulak-a galtai 6,000-8,000 omte pen Afghan mi, Sudan mi eh Eritrea mi hi uh a, Britain gam lut ding a hanciam leh lunggulh vive ahi uh hi ci-in AFP in suaksak hi. Ulian ten zan in galtaite bukna mun a kisuksiatna ah buaina leh liamna tuak (kuamah) om lo hi ci uh hi. Britain in nung kal in galtai 200 na lak beh a, tu-in mi za tampi ten a kilaklut pah ding uh lametna lianpi nei in haibang ngak lai uh hi.\nGaltai ten bukna dingin a zat uh Calais tulak pen a zaina 4 Km. square (1.5-square-mile) ahi hi. Leitung mun tuamtuam ah buaina leh gal a pian’na hangin Galpi Khatna hun lai sangin tu-in galtai tam zaw hi.\nPrevious: Pasian hong itna in na nuntaakna hong kilamdang sak zo hiam? ~ Zomi Quavadis\nNext: Makaih siam nadinga panmun lakzia ~ T. Sawm Lian\nUS kumpi in maikumsung Refugee mi 110,000 laksawm ~ ZD\nThai ah Kawlgammi nasemkhat nasepna Boss pa’n thautawh kap\nPasian tawh gamdai ah ~ Dr. Ngul Khan Pau


url: =Video: Bus sungah aommawh naupangno khat ki bawlsiagawp :: ZOMI DAILY\nposted on 1 May 2018 at 11:26 pm Lomkholna: China, News, Sawltak, World\nKhuasung kikawmna Public Bus sungah aommawh naupangkhat aki bawlsiat laitak Video Clip ki khahkhia hi. Southwest China sungah thupiang kici a, Bus sungah akithuah Security Camera panin Video Record akibawlkha ahihi.\nVideo sungah naupangno khatin pasal atukhat akhetawh 3 vei khawng tuanphei sese hi. Thumvei atuatkhit ciangin tua pasalpa zong ahehsuakvat in tua naupangno ii apuanngawng panin manphei a, sual satsuk namawk hi.\nTuatawh lungkimlo in, naupangno ii alu pen akhe tawh 3 vei khawngmah tuatbehsuk sawnsawn hi.\nHih thupiang tawh kisai in Toutiao News te’n agenkhiatna ah abeisa Friday nikhat in thupiang ci uhhi. Sichuan Province, Suining City sungah sangnaupangpa pen sanginn atuahciang in amahguak Public Bus tuangin aciahlam ahihi. Tua naupangno pen kum 7 aphapan ahihi.\nHihbangin aki bawlsiatlaitak Bus sungah atuangkha Passenger adang pawlkhat inzong mukha uh a, numei khatin tuapa khawlsak in, sual ah alum naupangno pen phongto cihi.\nPassenger pawlkhat te’nzong Bus Driver zasak in, tuaciangin numei khatin Police te sampah hi. Video Clip sungah tua naupangno abawlsiapa pen kisiktuak hetlo in omhithiat cihi.\nTuabangin naupangno abawlsiapa pen kum 21 aphakhin khat hi a, aminpen Guo cihciang bektawh Surname bek ki pulakkhia hi. Police te’n manpah uh a, ni 15 sung kemcipding, thusit thudotna neiding uh cihi.\nNaupang abawlsia Gua kicipa in agenkhiatna ah tuani anasepna ah lungsim gimmahmah in aciah cihi. Tua naupangno pen Bus sungah ommawh mahmah in, tu in ci’n asawl hangin tu hithiat nuamlo in kimawlmawl cihi. Tuaciangin tua naupangno in akhe tawh thumvei khawng tuanphei masa sese ahih manin, aheh suakvat in agawl panin manphei in leilak asatsukna cihi.\nVideo: Footage from security cameras showed a seated male passenger saying a few words to the boy, who had his back to him. The boy turned in response and kicked the man lightly three times.\nTuabangin ka gamtatkhak manin khial kakisa mahmah hi ci’nzong genkhia hi. Tua naupangno pen liamgawpna bangmah omsamlo in, ahi zongin Hospital khatah kipuak cihi.\nNaupangno ii apa in agenkhiatna ah katapa pen aommawh theizelkhat hi a, ahi zongin midangte aheh sakgawpthei hisamlo hi ci’n genkhia hi. Anu leh apa te anih un nasem uh ahih manin, tua naupangno pen amahguak Public Bus tuangin sang akahkhat ahihi.\nHihvai tawh kisai in Video Clip aki khahkhiat ciangin Social Media tungah Comment tuamtuam kipia ngeingai hi. Pawlkhat in naupangno mawhsakzaw uh a, anu apa te’n hilhlo ahih manin, mipi “Society” te’n thu ahilhsak hi acihsan hithiatzong omlel uhhi.\nMore: China Kindergarten naupang sanginn geikhat ah apuakkham omin mi 7 si, 66 liam\nAhi zongin atamzaw inbel naupangno pen hehpihhuai kisaciat a, abawlsiapa pen kimawhsakzaw veve hi. Naupangno pen nawngkai khathei mahding hi, ahi zongin satnopleh satziauding hi a, hizahliang in bawlsiatding hilo hi acizong pawlkhat omvevesam hi. Sawltak #zomidaily\nPrevious: Tunai Kawlgam ah thupiang ding pawlkhat\nNext: Africa ah papikhat Humpi in apehlaitak Video ki khahkhia\nKawlgam in Democracy Gam Hoih Khat Asuah Theih Nading Bang Kisam?\nUS President ding kua teel zaw ding – Trump or Hillary ~ DK Khup\nThuthak Tomkimcing 22 July 2014